text:
30 novembre 2007
Sant Andree, il purcit su la bree
AI 30 DI NOVEMBAR
Ogni cuâl trat mi capite di fermâmi a fâ cuatri cjacaris cun chei che a àn viodudis cori plui stagjons di me e dispès lis contis che a legrin chescj incuintris a tachin cu la classiche formule "Mi visi che…". Un panin cul salam al ufrì la ocasion par tornâ cul ricuart a etis aromai lontanis, une vore duris ma ancje bielis par chel che lis à vivudis, forsit parcè che leadis cetant a un periodi de vite cuant che il jessi gaiarins al prevaleve ancjemò su lis preocupazions che in curt a varessin vût il sorevint.
"In campagne, cuant che l'unvier al clucive sot di une coltre penze di nêf, pocjis a jerin lis ocasions di fâ fieste.
La vuere e jere finide di pôc, ma la bataie cuotidiane par sbarcjâ il lunari no veve voie di cognossi nissun armistizi.
Une des pocjis ecezions si presentave tor dai ultins dîs di novembar.
In particolâr la tradizion contadine e fissave pal trente, un di chei apontaments plui bramâts di dut l'an e su la bocje al coreve cun suturne sacralitât il sproc "Sant Andree, il purcit su le bree!".
Tant che ogni so predecessôr, dut câs, il protagonist de zornade di chel an al spietave cence savê il so destin tal piçul cjôt insom dal curtîl. Anzit, vadì che si visave cun tant agrât di chê buinore cuant che un contadin si veve sistemât il cjapiel e cuntune vosone al veve confermât "O cjol chel!", contentant il frut che lu compagnave e che pie no pie al rivave sore dal sierai li che une scrove e tignive a ments la sô fiolance colôr di rose.
Di chel dì indevant al jere stât tirât sù cun dutis lis graciis, figotât e sossolât. In curt al varès scuviert il parcè di tante atenzion.
Forsit al veve tacât a nasâ puce di stiç di cuant che par doi dîs lu vevi tignût a dizun.
Chei vogluts neris mi fissavin cun fâ interogatîf intant che o sieravi la puartele dal cjôt. Aromai al jere scûr e il frêt, che al becave, al prometeve un altri regâl cjandit, dopo des sblancjadis dai dîs passâts. Il cîl al mantignì lis promessis dopo cene, cuant che o cjalavi de mê cjamarute chei cuatri mûrs che a clucivin pe ultime gnot chel ospit toful di chel an. E intant che il mulin dal cîl al tacave a masanâ gjenerôs flocs cjandits, o sintì za in chê volte une grande nostalgjie.
I glons des cjampanis mi derin la buine gnot e mi indurmidii sintint i miei ducj cjapâts tal finî i ultins preparatîfs par l'indoman.
Come simpri la cjase e jevà une vore adore. Il businôr de cusine, propit sot de mê cjamarute, cun dolcece mi tirà fûr de val dai insiums.
O cognossei clare la vôs dal vieri purcitâr dal paîs che, cu la solite baldance di chei che a àn une considerazion masse grande de lôr part, al jere par preparâ i siei fiers dal mistîr.
Une curiositât sadiche mi tirà fûr des coltris e, cence volê fâmi viodi, mi fasei fûr cirint di vualmâ lis lamis che a lusivin ordenadis cuntune cure scuasit chirurgjiche su la taule de cusine. Intant che o rimiravi chel glaçât e signestri campionari di art purcitarie, un "Bundì!" al segnalâ che il gno tentatîf di no jessi scuviert al jere falît e ancje par me al jere rivât il moment di cjapâ part al rituâl.
Cence grant entusiasim o cjapai l'invît a preparâmi. Cuant che o foi vistût, o lei jù pe gulizion. No vei il timp di gjoldimi la scudielone di lat, che za mi cjatai te nêf fin tai zenoi dut cjapât tal me compit: tignî la cuarde che in curt e varès menât, cence tante creance, il purcit viers la sô "fieste".
Che semplice incarghe mi semeà di fondamentâl impuartance, dât che o jeri il vuardian dal unic imprest che al varès permetût di tacâ la "cerimonie".
Cence visâmi plui de maluserie dai miei insiums, o stavi braurôs e dret tant che un pichet denant dal cjôt in spiete di consegnâ al vieri purcitât, al pai e a so fradi la gruesse soie.
Ogni braure e svant si sdrumarin cuant che o sintii il rugnâ dal grant nemâl. O cirii di fâ une timide resistence intal moment che o scugnii consegnâ la cuarde ai grancj, ma lis mês manutis fredis a molarin prest denant de fuarce dal barbe.
O restai glaçât te nêf, che cence remission e continuave a vignî jù.
O varès volût scjampâ a pene che il trement berghelâ de bestie al sbregà l'aiar, ma o restai di clap, fermât di un assurt sens dal dovê che mi impedive di bandonâ il lûc des operazions.
Di bot al fo un cidinôr che mi insuspietì.
Cuant che o viodei jessi dal cjôt i miei a mans scjassant e blestemant come pocjis voltis ju vevi sintûts, o sintii une strane gjonde. Jo, la mame e la agne o lerin dongje a chei oms e, viodût chei segns che a vevin intor, no mi coventà scoltâ lis spiegazions di gno pari par capî che no jerin rivâts adore te lôr intenzion e il purcit sflacjôs al veve resistût cun fuarce a chel tentatîf di menâlu al creatôr.
I trê si netarin di corse e intant che i doi fradis a faserin viodi di vê cualchi dubi tal tornâ a frontâ subit la bestie che seont lôr e veve mostrade une fuarce sore nature, il vieri purcitâr, ferît plui tal orgoi che tal fisic, al le dret tal lûc dal duel.
"A cost di strissinâlu di bessôl, cumò lu sistemi jo!".
Al fruçâ il cjapiel sul cjâf, al sparì tal scûr dal cjôt, lassantnus dongje de cjalderie, li che di timp e jere daûr a bulî la aghe.
La lote e continuà par cetancj minûts jenfri blestemis e rugnadis, fintremai che di gnûf al tornà il cidinôr dentri chei cuatri mûrs.
Di bot une sagome e jessì de puartele dal cjôt, lant tal mieç dal curtîl.
Si fermà a pôcs metris di nô cul cjapiel butât un tic a drete e il voli braurôs di cui che intun bot al jere rivât adore a svindicâ cetantis gjenerazions suinis.
Al rugnâ sodisfat, scjadenant il bonspirt dai presints.
Purtrop par lui e fo une glorie efimare, che e scugnî rassegnâsi a niçulâ jù dai luncs raclis di faiâr ben in rie tal camarin di cjase mê.
Se mi visi ben, no crôt che il vieri purcitâr al sedi plui jentrât intun cjôt cence la juste assistence."
Chel panin cul salam al veve un gust diviers dal solit…
Ogni cuâl trat mi capite di fermâmi a fâ cuatri cjacaris cun chei che a àn viodudis cori plui stagjons di me e dispès lis contis che a legrin chescj incuintris a tachin cu la classiche formule "Mi visi che…". Un panin cul salam al ufrì la ocasion par tornâ cul ricuart a etis aromai lontanis, une vore duris ma ancje bielis par chel che lis à vivudis, forsit parcè che leadis cetant a un periodi de vite cuant che il jessi gaiarins al prevaleve ancjemò su lis preocupazions che in curt a varessin vût il sorevint.
"In campagne, cuant che l'unvier al clucive sot di une coltre penze di nêf, pocjis a jerin lis ocasions di fâ fieste.
La vuere e jere finide di pôc, ma la bataie cuotidiane par sbarcjâ il lunari no veve voie di cognossi nissun armistizi.
Une des pocjis ecezions si presentave tor dai ultins dîs di novembar.
In particolâr la tradizion contadine e fissave pal trente, un di chei apontaments plui bramâts di dut l'an e su la bocje al coreve cun suturne sacralitât il sproc "Sant Andree, il purcit su le bree!".
Tant che ogni so predecessôr, dut câs, il protagonist de zornade di chel an al spietave cence savê il so destin tal piçul cjôt insom dal curtîl. Anzit, vadì che si visave cun tant agrât di chê buinore cuant che un contadin si veve sistemât il cjapiel e cuntune vosone al veve confermât "O cjol chel!", contentant il frut che lu compagnave e che pie no pie al rivave sore dal sierai li che une scrove e tignive a ments la sô fiolance colôr di rose.
Di chel dì indevant al jere stât tirât sù cun dutis lis graciis, figotât e sossolât. In curt al varès scuviert il parcè di tante atenzion.
Forsit al veve tacât a nasâ puce di stiç di cuant che par doi dîs lu vevi tignût a dizun.
Chei vogluts neris mi fissavin cun fâ interogatîf intant che o sieravi la puartele dal cjôt. Aromai al jere scûr e il frêt, che al becave, al prometeve un altri regâl cjandit, dopo des sblancjadis dai dîs passâts. Il cîl al mantignì lis promessis dopo cene, cuant che o cjalavi de mê cjamarute chei cuatri mûrs che a clucivin pe ultime gnot chel ospit toful di chel an. E intant che il mulin dal cîl al tacave a masanâ gjenerôs flocs cjandits, o sintì za in chê volte une grande nostalgjie.
I glons des cjampanis mi derin la buine gnot e mi indurmidii sintint i miei ducj cjapâts tal finî i ultins preparatîfs par l'indoman.
Come simpri la cjase e jevà une vore adore. Il businôr de cusine, propit sot de mê cjamarute, cun dolcece mi tirà fûr de val dai insiums.
O cognossei clare la vôs dal vieri purcitâr dal paîs che, cu la solite baldance di chei che a àn une considerazion masse grande de lôr part, al jere par preparâ i siei fiers dal mistîr.
Une curiositât sadiche mi tirà fûr des coltris e, cence volê fâmi viodi, mi fasei fûr cirint di vualmâ lis lamis che a lusivin ordenadis cuntune cure scuasit chirurgjiche su la taule de cusine. Intant che o rimiravi chel glaçât e signestri campionari di art purcitarie, un "Bundì!" al segnalâ che il gno tentatîf di no jessi scuviert al jere falît e ancje par me al jere rivât il moment di cjapâ part al rituâl.
Cence grant entusiasim o cjapai l'invît a preparâmi. Cuant che o foi vistût, o lei jù pe gulizion. No vei il timp di gjoldimi la scudielone di lat, che za mi cjatai te nêf fin tai zenoi dut cjapât tal me compit: tignî la cuarde che in curt e varès menât, cence tante creance, il purcit viers la sô "fieste".
Che semplice incarghe mi semeà di fondamentâl impuartance, dât che o jeri il vuardian dal unic imprest che al varès permetût di tacâ la "cerimonie".
Cence visâmi plui de maluserie dai miei insiums, o stavi braurôs e dret tant che un pichet denant dal cjôt in spiete di consegnâ al vieri purcitât, al pai e a so fradi la gruesse soie.
Ogni braure e svant si sdrumarin cuant che o sintii il rugnâ dal grant nemâl. O cirii di fâ une timide resistence intal moment che o scugnii consegnâ la cuarde ai grancj, ma lis mês manutis fredis a molarin prest denant de fuarce dal barbe.
O restai glaçât te nêf, che cence remission e continuave a vignî jù.
O varès volût scjampâ a pene che il trement berghelâ de bestie al sbregà l'aiar, ma o restai di clap, fermât di un assurt sens dal dovê che mi impedive di bandonâ il lûc des operazions.
Di bot al fo un cidinôr che mi insuspietì.
Cuant che o viodei jessi dal cjôt i miei a mans scjassant e blestemant come pocjis voltis ju vevi sintûts, o sintii une strane gjonde. Jo, la mame e la agne o lerin dongje a chei oms e, viodût chei segns che a vevin intor, no mi coventà scoltâ lis spiegazions di gno pari par capî che no jerin rivâts adore te lôr intenzion e il purcit sflacjôs al veve resistût cun fuarce a chel tentatîf di menâlu al creatôr.
I trê si netarin di corse e intant che i doi fradis a faserin viodi di vê cualchi dubi tal tornâ a frontâ subit la bestie che seont lôr e veve mostrade une fuarce sore nature, il vieri purcitâr, ferît plui tal orgoi che tal fisic, al le dret tal lûc dal duel.
"A cost di strissinâlu di bessôl, cumò lu sistemi jo!".
Al fruçâ il cjapiel sul cjâf, al sparì tal scûr dal cjôt, lassantnus dongje de cjalderie, li che di timp e jere daûr a bulî la aghe.
La lote e continuà par cetancj minûts jenfri blestemis e rugnadis, fintremai che di gnûf al tornà il cidinôr dentri chei cuatri mûrs.
Di bot une sagome e jessì de puartele dal cjôt, lant tal mieç dal curtîl.
Si fermà a pôcs metris di nô cul cjapiel butât un tic a drete e il voli braurôs di cui che intun bot al jere rivât adore a svindicâ cetantis gjenerazions suinis.
Al rugnâ sodisfat, scjadenant il bonspirt dai presints.
Purtrop par lui e fo une glorie efimare, che e scugnî rassegnâsi a niçulâ jù dai luncs raclis di faiâr ben in rie tal camarin di cjase mê.
Se mi visi ben, no crôt che il vieri purcitâr al sedi plui jentrât intun cjôt cence la juste assistence."
Chel panin cul salam al veve un gust diviers dal solit…
29 novembre 2007
I Savoia a domandin un risarciment
Come che nus ricuarde il nestri Trentespagnolets e ancje Brâf furlan, i Savoia (puarins) a àn domandât un risarciment di 260 milions di euros...
A cheste domande, a mi mi ven dome une rispueste: cheste chi sot...
A cheste domande, a mi mi ven dome une rispueste: cheste chi sot...
28 novembre 2007
Gambiaments in consei
Sul Messaggero di vuê al è un articul che al fevele di Giovanna Iesse (te foto), conseîr comunâl di Maian, elete te liste La nuova Majano, come esponent de "Margherita". Dopo de fusion dal Partît Democratic, stant che i ecuilibris di centriçampe si son spostâts une vore a çampe cu la predominance dai Ds, Giovanna Iesse e jes dal Grup Intesa per Majano par fâ un grup par so cont. E vuê tal articul (che us met come prin coment) e fâs une declarazion curiose...
27 novembre 2007
Contribûts par Maian
O ai savût che tai ultins riparts a son stâts di pôc assegnâts de Provincie di Udin chescj contribûts:
Assessorât ae politichis sociâls e pai zovins
al Comun di Maian (tot: 18300 euros) par:
Centri sociâl di Deveà: 2900 euros
Centri sociâl di Cjasesole: 2900 euros
Centri sociâl di Pêrs 2500 euros
Centri sociâl di Farle 2500 euros
Centri sociâl di Sant Salvadôr 2500 euros
Centri sociâl di Trivià 2500 euros
Centri sociâl di Susans 2500 euros
ae Parochie di Ss. Pieri e Pauli (Maian): 2500 euros
e dal assessorât al turisim ae Pro Majano: 9.000 euros.
O torni a dî ce che o ai dit ancje in consei comunâl: grazie a Adriano Piuzzi, assessôr aes Politichis sociâls e pai zovins de Provincie di Udin, par dut ce che al à fat fint cumò pal nestri comun e pes associazions dal nestri teritori.
Assessorât ae politichis sociâls e pai zovins
al Comun di Maian (tot: 18300 euros) par:
Centri sociâl di Deveà: 2900 euros
Centri sociâl di Cjasesole: 2900 euros
Centri sociâl di Pêrs 2500 euros
Centri sociâl di Farle 2500 euros
Centri sociâl di Sant Salvadôr 2500 euros
Centri sociâl di Trivià 2500 euros
Centri sociâl di Susans 2500 euros
ae Parochie di Ss. Pieri e Pauli (Maian): 2500 euros
e dal assessorât al turisim ae Pro Majano: 9.000 euros.
O torni a dî ce che o ai dit ancje in consei comunâl: grazie a Adriano Piuzzi, assessôr aes Politichis sociâls e pai zovins de Provincie di Udin, par dut ce che al à fat fint cumò pal nestri comun e pes associazions dal nestri teritori.
26 novembre 2007
Peraulis crosadis a Felet
Peraulis Crosadis: par imparâ zuiant
A Tavagnà un imprest didatic par furlan
La aministrazion comunâl di Tavagnà e à realizât un impuartant imprest ludic didatic par svicinâ i plui piçui al ûs de lenghe furlane a scuele: Peraulis crosadis e altris zûcs enigmistics.
Come che si lei te prefazion dal librut, patrocinât ancje de Agjenzie regjonâl pe lenghe furlane, “Ai 26 di Setembar dute Europe e à celebrât la Zornade europeane des lenghis e duncje ancje chês locâls. Fint dal 2001 (che al è stât l'an european des lenghis) il Consei de Europe al à volût dedicâ cheste zornade di fin Setembar a chest impuartant argoment, marcant a clâr trê principis di fonde: “la Europe e je plurilengâl e lu sarà simpri; l'aprendiment des lenghis al ufrìs une oportunitât ai citadins; ognidun al è in stât di fâlu”.
La finalitât di chest progjet e je propit chê di judâ i fruts a incressi la lôr paronance de lenghe furlane.
Il librut al è stât distribuît ai arlêfs des classis tierce, cuarte e cuinte des scuelis primariis dal comun (plui di 330 fruts) parcè che, come che al à vût dit Mario Pezzetta, sindic di Tavagnà e promotôr de iniziative, “Dome tacant dai plui zovins si pues garantî un avignî ae lenghe furlane che e rapresente un element identitari tra i plui impuartants de nestre comunitât, cu la sperance che e deventi simpri di plui ancje ocasion di confront e contat tra lis tantis culturis che a vivin sul nestri teritori”.
La publicazion e je nassude di une sinergjie tra il Sportel pe lenghe furlane dal Comun di Tavagnà e la cjase editore Kappavu che e à curât la realizazion de publicazion che si presente cu la ambizion di podê jessi di esempli ancje par prossimis esperiencis similârs.
“Intun mont che al devente simpri plui piçul midiant des gnovis tecnologjiis” al continue Pezzetta “Ancje il Vieri Continent al à di frontâ il pericul de omologazion des culturis. Chest progjet al nas propit par fâ rifleti su la impuartance de difese de nestre lenghe e de nestre tradizion, no par sierâsi tal nestri “curtîl”, ma te convinzion che dome valorizant il "particolâr" si pues pandi une culture de integrazion tra lis identitâts diferentis presintis in Europe e duncje ancje tal nestri comun”.
Lis primis reazions a son stadis une vore positivis e ancje i insegnants des classis, che a àn ricevût il libretut, a àn preseât il progjet che si presente come un imprest util par imparâ zuiant, come che al è just che a fasin i fruts.
Info:
lenghe.furlane@comune.tavagnacco.ud.it oppure tel 0432/577326
A Tavagnà un imprest didatic par furlan
La aministrazion comunâl di Tavagnà e à realizât un impuartant imprest ludic didatic par svicinâ i plui piçui al ûs de lenghe furlane a scuele: Peraulis crosadis e altris zûcs enigmistics.
Come che si lei te prefazion dal librut, patrocinât ancje de Agjenzie regjonâl pe lenghe furlane, “Ai 26 di Setembar dute Europe e à celebrât la Zornade europeane des lenghis e duncje ancje chês locâls. Fint dal 2001 (che al è stât l'an european des lenghis) il Consei de Europe al à volût dedicâ cheste zornade di fin Setembar a chest impuartant argoment, marcant a clâr trê principis di fonde: “la Europe e je plurilengâl e lu sarà simpri; l'aprendiment des lenghis al ufrìs une oportunitât ai citadins; ognidun al è in stât di fâlu”.
La finalitât di chest progjet e je propit chê di judâ i fruts a incressi la lôr paronance de lenghe furlane.
Il librut al è stât distribuît ai arlêfs des classis tierce, cuarte e cuinte des scuelis primariis dal comun (plui di 330 fruts) parcè che, come che al à vût dit Mario Pezzetta, sindic di Tavagnà e promotôr de iniziative, “Dome tacant dai plui zovins si pues garantî un avignî ae lenghe furlane che e rapresente un element identitari tra i plui impuartants de nestre comunitât, cu la sperance che e deventi simpri di plui ancje ocasion di confront e contat tra lis tantis culturis che a vivin sul nestri teritori”.
La publicazion e je nassude di une sinergjie tra il Sportel pe lenghe furlane dal Comun di Tavagnà e la cjase editore Kappavu che e à curât la realizazion de publicazion che si presente cu la ambizion di podê jessi di esempli ancje par prossimis esperiencis similârs.
“Intun mont che al devente simpri plui piçul midiant des gnovis tecnologjiis” al continue Pezzetta “Ancje il Vieri Continent al à di frontâ il pericul de omologazion des culturis. Chest progjet al nas propit par fâ rifleti su la impuartance de difese de nestre lenghe e de nestre tradizion, no par sierâsi tal nestri “curtîl”, ma te convinzion che dome valorizant il "particolâr" si pues pandi une culture de integrazion tra lis identitâts diferentis presintis in Europe e duncje ancje tal nestri comun”.
Lis primis reazions a son stadis une vore positivis e ancje i insegnants des classis, che a àn ricevût il libretut, a àn preseât il progjet che si presente come un imprest util par imparâ zuiant, come che al è just che a fasin i fruts.
Info:
lenghe.furlane@comune.tavagnacco.ud.it oppure tel 0432/577326
25 novembre 2007
Zornade cuintri de violence su lis feminis
Vuê o dedichi ancje jo un pinsîr a la zornade internazionâl cuintri de violence su lis feminis.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
24 novembre 2007
La agonie de politiche
E je cuasi miezegnot e su telefriuli e je la regjistrazion dal consei provinciâl di vinars su la mozion di sfiducie a Strassoldo.
O ai scoltât tancj intervents populiscj, int che e berghelave e cjâf grup di partît che come il leghist che par sputanâ Strassoldo, cavalcant la onde de moralizazion, si invente un ricat, smentît di ducj: figure di cjocolatin.
Chel document firmât di Strassoldo e Tavoschi al è stât un erôr e une robe che no veve di jessi fate, ma rivâ a tirâ ledan ta chê maniere, propit no mi à plasût.
Mi àn plasût i intervents di Adriano Piuzzi e Fabio D'Andrea, che a àn condanât l'episodi dal pat Strassoldo-Tavoschi, ma a àn difindût l'ent Provinciâl e il lavôr fat fint cumò.
Udc e Lega Nord spacadis vinars in consei, vuê si son dimetûts l'assessôr Decorte dal Udc e i assessôrs di AN...
E pal moment dut rinviât al prossim consei provinciâl (altris 15 dîs?...).
Al reste il fat che chest episodi al restarà tai libris come il paradigme de sconfite de politiche. Su ogni front.
O ai scoltât tancj intervents populiscj, int che e berghelave e cjâf grup di partît che come il leghist che par sputanâ Strassoldo, cavalcant la onde de moralizazion, si invente un ricat, smentît di ducj: figure di cjocolatin.
Chel document firmât di Strassoldo e Tavoschi al è stât un erôr e une robe che no veve di jessi fate, ma rivâ a tirâ ledan ta chê maniere, propit no mi à plasût.
Mi àn plasût i intervents di Adriano Piuzzi e Fabio D'Andrea, che a àn condanât l'episodi dal pat Strassoldo-Tavoschi, ma a àn difindût l'ent Provinciâl e il lavôr fat fint cumò.
Udc e Lega Nord spacadis vinars in consei, vuê si son dimetûts l'assessôr Decorte dal Udc e i assessôrs di AN...
E pal moment dut rinviât al prossim consei provinciâl (altris 15 dîs?...).
Al reste il fat che chest episodi al restarà tai libris come il paradigme de sconfite de politiche. Su ogni front.
23 novembre 2007
Pasolini domenie a Felet
Domenie a lis 20.45 tal auditorium di Felet apontament cu la musiche, la poesie e i colôrs cul spetacul Pieripauli di Loris Vescovo, Claudia Grimaz, Ermes Ghirardini e Alfredo Pecile.
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
22 novembre 2007
Snaidero viers il NO
Îr al è stât celebrât 1 an di vite de Fondazion Rino Snaidero.
Ma ce che forsit al interessave di plui il mont de politiche e jere dal sigûr la sielte di Edi Snaidero (te foto).
Al è probabil che Edi Snaidero al disi di NO a la candidature pes regjonâls.
E zire vôs che lui al ves za decidût di timp, ma che cualchidun i vedi dit di spietâ prin di anunciâ la rinuncie.
No si trate cussì une persone par ben che e veve pensât di impegnâsi (intun prin moment forsit pardabon) intun mont che nol è propit il so.
Dute cheste vicende e je stade gjestide une vore mâl e plui di cualchidun al varès di sintîsi in debit cun Edi Snaidero pe maniere che al è stât strumentalizât.
Tra l'altri cumò o sin di gnûf te situazion di partence.
Ce si spietial a formalizâ une volte par dutis la candidature di Renzo Tondo per regjonâls 2008?
Ma ce che forsit al interessave di plui il mont de politiche e jere dal sigûr la sielte di Edi Snaidero (te foto).
Al è probabil che Edi Snaidero al disi di NO a la candidature pes regjonâls.
E zire vôs che lui al ves za decidût di timp, ma che cualchidun i vedi dit di spietâ prin di anunciâ la rinuncie.
No si trate cussì une persone par ben che e veve pensât di impegnâsi (intun prin moment forsit pardabon) intun mont che nol è propit il so.
Dute cheste vicende e je stade gjestide une vore mâl e plui di cualchidun al varès di sintîsi in debit cun Edi Snaidero pe maniere che al è stât strumentalizât.
Tra l'altri cumò o sin di gnûf te situazion di partence.
Ce si spietial a formalizâ une volte par dutis la candidature di Renzo Tondo per regjonâls 2008?
21 novembre 2007
Consei comunâl e gnûf cjâfgrup
Lunis che al ven al sarà consei comunâl. Nol è inmò stât convocât, ma aromai si trate dome di definî la ore.
La cuestion politiche plui interessante e sarà la presentazion dal gnûf cjâfgrup di Forza Italia, ancje se no sai fint cuant che si doprarà chest non...
Stant che Gaggiano al à dit che lui al à fat il grup di An, lui al fasarà il cjâfgrup di se ste e duncje la sielte par Forza Italia il cercli si strenç...
ps: dopo che o ai fat il post, ve ca la convocazion...
La cuestion politiche plui interessante e sarà la presentazion dal gnûf cjâfgrup di Forza Italia, ancje se no sai fint cuant che si doprarà chest non...
Stant che Gaggiano al à dit che lui al à fat il grup di An, lui al fasarà il cjâfgrup di se ste e duncje la sielte par Forza Italia il cercli si strenç...
ps: dopo che o ai fat il post, ve ca la convocazion...
20 novembre 2007
No son plui 20 agns
19 novembre 2007
Disasi dai zovins
E à tignût banc tai ultins dîs une cuestion che secont di me e à cualchi veretât e cualchi strumentalizazion.
E je vere che a son ciertis situazions che a van tignudis sot voli: baste dome lei i fats di cronache sucedûts a Maian tal ultin an... nancje chi o sin plui intune realtât bucoliche: ma lu sino mai stâts? Situazions dificilis a son simpri stadis.
Chest al è avonde lapalissian e se si reste sul gjenerâl al è facil dî robis scontadis e colâ te retoriche.
Ma se si va tal particolâr al è ancje il risi di pescjâ une "buiace" se no si dâ argomentazions particolârs e precisis. Duncje il mert di cui che al à stiçade la cuestion al è chel di vê dât la ocasion di fevelâ di un aspiet de nestre societât; la pecje e sta tal vê trat cussì, avonde malut, forsit parcè che al jere nervôs: magari la dì dopo no le varès frontade ta chê maniere.
Jo o pensi che cualchi volte si esagjere tal volê meti une "cjampane di veri" sui zovins: si fevele di "disasi dai zovins" che no san dulà lâ. Secont me nol è il "puest" che al risolf il probleme, ma a son i rapuarts che a àn di nassi tra di lôr. ASD Majanese (comprindût il grup di zovins che no son dome une scuadre, ma ancje un grup di amîs), ma ancje Libertas, ma ancje dutis lis altris associazions (ancje la Pro Maian, ma ancje lis realtâts plui piçulis) a son daûr a fâ un lavoron ecezionâl che probabilmentri nancje il comun al rivarès a fâ bessôl cui centris di agregazion e altris iniziativis similârs propit parcè che intune associazion e je une struture e un sisteme di rapuarts che al garantìs i iscrits. Nol è un câs che i "centris di agregazions" o "centris sociâi" che a funzionin di plui ancje a Maian e frazions a son in man a Associazions o comitâts une vore atîfs: duncje, come che o disevi, nol è un puest che al risolf il probleme, ma lis personis che lu fasin funzionâ.
Ma il discors al è pardabon masse dificil di risolvi in pocjis riis, e o speri che la discussion che e ven no vedi di ridusisi a un "gjalinâr di barufis". Par plasê.
E je vere che a son ciertis situazions che a van tignudis sot voli: baste dome lei i fats di cronache sucedûts a Maian tal ultin an... nancje chi o sin plui intune realtât bucoliche: ma lu sino mai stâts? Situazions dificilis a son simpri stadis.
Chest al è avonde lapalissian e se si reste sul gjenerâl al è facil dî robis scontadis e colâ te retoriche.
Ma se si va tal particolâr al è ancje il risi di pescjâ une "buiace" se no si dâ argomentazions particolârs e precisis. Duncje il mert di cui che al à stiçade la cuestion al è chel di vê dât la ocasion di fevelâ di un aspiet de nestre societât; la pecje e sta tal vê trat cussì, avonde malut, forsit parcè che al jere nervôs: magari la dì dopo no le varès frontade ta chê maniere.
Jo o pensi che cualchi volte si esagjere tal volê meti une "cjampane di veri" sui zovins: si fevele di "disasi dai zovins" che no san dulà lâ. Secont me nol è il "puest" che al risolf il probleme, ma a son i rapuarts che a àn di nassi tra di lôr. ASD Majanese (comprindût il grup di zovins che no son dome une scuadre, ma ancje un grup di amîs), ma ancje Libertas, ma ancje dutis lis altris associazions (ancje la Pro Maian, ma ancje lis realtâts plui piçulis) a son daûr a fâ un lavoron ecezionâl che probabilmentri nancje il comun al rivarès a fâ bessôl cui centris di agregazion e altris iniziativis similârs propit parcè che intune associazion e je une struture e un sisteme di rapuarts che al garantìs i iscrits. Nol è un câs che i "centris di agregazions" o "centris sociâi" che a funzionin di plui ancje a Maian e frazions a son in man a Associazions o comitâts une vore atîfs: duncje, come che o disevi, nol è un puest che al risolf il probleme, ma lis personis che lu fasin funzionâ.
Ma il discors al è pardabon masse dificil di risolvi in pocjis riis, e o speri che la discussion che e ven no vedi di ridusisi a un "gjalinâr di barufis". Par plasê.
18 novembre 2007
Zornade in ricuart des vitimis de strade
Un pinsîr par chei che no son plui, ma ancje par chei che a son restâts, ma che no rivin a dismenteâju...
Par fermâ la stragje stradâl, precedence a la vite: simpri!
Domenie cun pre Toni e la sô sapience
Par furtune che al è Marino che sul so blog al continue a dâ vôs a pre Antoni Beline:
Un popul cence storie nol va indenant; al va indenant il cuarp ma no il popul. Si pues fâ di mancul di lâ a messe e no crôt di blestemâ, ma cence culture e cence religjon no si va indenant. La religjon e je alc di plui profont dal lâ a scuele.
(pre Toni Beline)
17 novembre 2007
Gnot di amôr
Gnot di amôr
Caricato da christianromanini
Îr o ai stât a cjatâ Sdrindule, che o saludi e o ringrazii pe simpatie e pe disponibilitât.
O ai comprât il Cd cu lis sôs cjançons e lui mi à regalât il test di chê sô plui biele, chê che e restarà come "Stelutis alpinis":
Gnot di amôr
peraulis e musiche di Sdrindule
Gnot e dì
jo ti viôt chi cun me,
ma ce frêt di bessôl chi tal jet:
jo o crodevi di vêti par me dute la vite.
O vevi un agnul poiât chi sul cûr
mi diseve “cun te o soi sigûr",
"tenmi strete plui strete, di amôr o mûr”.
Tu la sole, la prime, l'amôr,
o ai passât masse timp di bessôl,
jo ti cjali tai voi e o capìs no tu puedis lassâmi.
Une gnot che no conte par te,
une vite che e va vie cun te,
e tu agnul dal gno Paradîs cence di me.
E tu vâs vie cence dîmi nuie,
al reste il cjalt dal to cuarp
ta chel jet, jo no ai plui nuie:
jo ti prei, Signôr, jude il gno dolôr.
O vevin scrit su chel arbul tal viâl
“jo e te” cuntun segn sul cûr.
O vevin dit une dì “O tornarìn, o sarìn insieme”.
Sì chel segn lu veve il gno cûr
e chel viâl al fâs pôre, al è scûr,
nancje il cjant di un amôr che al dîs “Jo o mûr”.
E tu vâs vie cence dîmi nuie,
ilusion di un moment, di une gnot, di une bausie...
jo le spieti ca, ma no tornarà.
note:
la version trascrite e rispiete lis regulis gramaticâls de lenghe furlane, po dopo, come che al sucêt tal fevelât ciertis elisions a son naturâls e duncje no stait a bruntulâmi se ce che al è scrit no lu sintîs tal cjantât.
O ringrazii Sdrindule che mi à dât il permès di meti la cjançon in rêt: un regâl pai furlans di dut il mont!
Cui che al volès comprâ il Cd al pues lâ a cjatâlu a cjase a Pagnà in "via della motta, 5/c", ma se lu visais par telefon, us spieghe cemût rivâ:
Sdrindule 0432/661325
o mandâ une mail a:
dipetardo@libero.it
16 novembre 2007
Il Diari di Tosoni
Al è disponibil on-line il Diari di Novembar, diret di Mauro Tosoni.
Plantis sul Cuel
Stant che in setemane o vin vût la gnove jentrade di Il Giustiziere come comentadôr, no vin fevelât dome di sport e "passetimps" no masse salutârs, ma ancje di ecologjie.
Par chest i ai prometût che o varès fevelât dal Cuel dal Fum, che al è un pôc che no trati sul blog.
Lant a cjalâ indaûr, mi soi impensât che za cualchidun al veve fevelât di speciis vegjetâls in pericul e vuê o propon une discussion "verde": ce proponêso par inverdî il Cuel dal Fum?
Ps1: ancje se l'assessôr ai LLPP Zucchiatti al dîs che no nus lei simpri, stait trancuii che ducj i sugjeriments i saran recapitâts, stant che dal sigûr al è za stât visât.
Ps2: rivìno a discuti cence scanâsi? ;-)
Par chest i ai prometût che o varès fevelât dal Cuel dal Fum, che al è un pôc che no trati sul blog.
Lant a cjalâ indaûr, mi soi impensât che za cualchidun al veve fevelât di speciis vegjetâls in pericul e vuê o propon une discussion "verde": ce proponêso par inverdî il Cuel dal Fum?
Ps1: ancje se l'assessôr ai LLPP Zucchiatti al dîs che no nus lei simpri, stait trancuii che ducj i sugjeriments i saran recapitâts, stant che dal sigûr al è za stât visât.
Ps2: rivìno a discuti cence scanâsi? ;-)
15 novembre 2007
La Pro Majano e ringrazie i colaboradôrs
La associazion Pro Majano e fasarà fieste sabide ai 17 di Novembar li dal ristorant Staderie di Sant Denêl.
Il motîf: ringraziâ i 100 e passe colaboradôr che a àn judât il Gnut e la Pro Loco in dutis lis ativitâts di chest ultin an.
E a son stadis propit tantis:
Il motîf: ringraziâ i 100 e passe colaboradôr che a àn judât il Gnut e la Pro Loco in dutis lis ativitâts di chest ultin an.
E a son stadis propit tantis:
- il Festival;
- Friuli Doc;
- la cene furlane a Traversetolo;
- l'apontament dai vins a Lignan e vie indevant cu lis tantis iniziativis dal Gjal.
14 novembre 2007
13 novembre 2007
Ridistrubuzion des deleghis
Cu la jentrade di Stefano Tuti, no vin vût dome un gambi di personis in zonte (ancje se cualchidun al lasse intindi che lis novitâts no si fermin achì).
Dut câs, pal moment e je stade fate ancje une ridistribuzion des deleghis.
Prime di lâ indevant, o aprofiti par fâi di gnûf i compliments e i auguris di bon lavôr a Stefano, cu la sperance che lu fasedin lavorâ te maniere miôr (e a lunc) e che nol vedi di passâ ce che o ai passât jo.
Tornant a la cuestion de ridistribuzion, lait a viodi lis gnovis deleghis: fracait achì
Dut câs, pal moment e je stade fate ancje une ridistribuzion des deleghis.
Prime di lâ indevant, o aprofiti par fâi di gnûf i compliments e i auguris di bon lavôr a Stefano, cu la sperance che lu fasedin lavorâ te maniere miôr (e a lunc) e che nol vedi di passâ ce che o ai passât jo.
Tornant a la cuestion de ridistribuzion, lait a viodi lis gnovis deleghis: fracait achì
12 novembre 2007
Ring
Forsit al è miôr continuâ la discussion ta chest post, tra "paladins de justizie somarie e i difensôrs dal spirt alcolic" che chi a varàn il spazi par sbrocâsi... Thermorichieste sodisfate (o speri).
A mi chest scuintri nol è che mi interessi plui di tant: o ai masse difiets par metimi a judicâ chei altris, però o soi curiôs di viodi fint dulà che e rive la discussion... magari o lassi un coment ancje jo... ma no cumò.
A mi chest scuintri nol è che mi interessi plui di tant: o ai masse difiets par metimi a judicâ chei altris, però o soi curiôs di viodi fint dulà che e rive la discussion... magari o lassi un coment ancje jo... ma no cumò.
11 novembre 2007
Sant Martin
Vuê o ai stât a Deveà, che e je la fieste di Sant Martin come ogni an...
La corse, lis cjastinis, i ufiei, i fruts e il soreli, ma nol jere Feliciano daûr dal banc...
Di là sù però un tai di ribuele lu à bevût cun noltris.
La corse, lis cjastinis, i ufiei, i fruts e il soreli, ma nol jere Feliciano daûr dal banc...
Di là sù però un tai di ribuele lu à bevût cun noltris.
Furlan di Aldo
Finalmentri che al è vignût fûr il gnûf CD di Aldo Rossi, cumò si pues cerçâ une altre cjançon di chest so ultin lavôr in marilenghe: FURLAN!
Di po Aldo, ma dulà si puedial vignî a scoltâti une sere?
Di po Aldo, ma dulà si puedial vignî a scoltâti une sere?
I 60 agns di messe di don Remigio
Vuê il nestri plevan, don Remigio Tosoratti (te foto), al fâs i 60 agns di messe. Al è rivât a Farle 28 agns indaûr.
Auguris!
Auguris!
10 novembre 2007
Auguris a la Ninine
Duncje, stant che e je rivade la segnalazion, o speri di rimediâ pal ritart: auguris Ninine! :-)
Te foto no sarà une torte cu lis cjandelutis, ma a mi chest mi plâs un casin!
Te foto no sarà une torte cu lis cjandelutis, ma a mi chest mi plâs un casin!
Gjeometrie invernâl
Vuê o jeri tal curtîl e cjalant la tasse dai lens, mi è vignude voie di fotografâ chel rai di lûs che al bateve propit li.
Cussì, cjapade la machinute fotografiche o ai fat cualchi foto: ce us semeial?
gjeometrie invernâl 01
gjeometrie invernâl 02
gjeometrie invernâl 03
gjeometrie invernâl 04
gjeometrie invernâl 05
gjeometrie invernâl 06
Un grazie al gno pari che al à intassât i lens.
Ps: sì, sì... lu sai... l'Unvier al tache a Dicembar, ma mi pareve plui adat chest non pluitost che cjalâ sul Lunari... e po, cemût di disial? No esistin plui lis stagjons di mieç... :-)
Cussì, cjapade la machinute fotografiche o ai fat cualchi foto: ce us semeial?
gjeometrie invernâl 01
gjeometrie invernâl 02
gjeometrie invernâl 03
gjeometrie invernâl 04
gjeometrie invernâl 05
gjeometrie invernâl 06
Un grazie al gno pari che al à intassât i lens.
Ps: sì, sì... lu sai... l'Unvier al tache a Dicembar, ma mi pareve plui adat chest non pluitost che cjalâ sul Lunari... e po, cemût di disial? No esistin plui lis stagjons di mieç... :-)
Resocont de mission "consegnìn il document a Barroso".
Îr vinars dopomisdì, finît di vore, o soi lât a Torean li de Fiere par consegnâ il document che il comitât 482 al à preparât par Barroso (te foto).
O soi rivât e o ai viodût i Roseans (cun cualchi scrite antislovene di masse, ma dut câs a jerin alì e duncje brâfs); il comitât NO-TAV e il comitât CUINTRI des CASSIS DI ESPANSION sul Tiliment. Ducj presints e duncje ducj brâfs.
Ma di fûr parcè che la sigurece ju à fats restâ tal plaçâl dal Ent Fiere.
Il Comitât 482 al à decidût di cjapâ une altre strade.
O soi lât bande de jentrade e, rivât li, o ai domandât dulà che o podevi cjatâ Barroso.
La conference stampe e jere finide: Barroso inavicinabil. Ancje cualchi gno amì gjornalist che al veve viodude la conference stampe mi à confermât che nol à podût lâi dongje.
Alore mi soi cjalât ator e o ai domandât dulà che a jerin: a gustâ parsore, ma l'acès a la sale al jere improibît a ducj.
O ai svicinât l'agjent de polizie che al jere a fâ planton su lis scjalis che a menavin disore e mi à dit (PAR FURLAN: i ten a marcâ che il poliziot al jere furlan e une vore zentîl) che nol podeve fâmi passâ, ma in chel al passave un responsabil de organizazion e mal à fermât.
Jo o ai spiegât a chest siôr (Marco Baldacci, responsabil dal cerimoniâl) che o vevi di consegnâ chest document al president Barroso. Mi à dit che o podevi dâi il document a lui e che jal varès fat vê lui. Cussì o ai fat: al è lât parsore li che al jere Barroso a gustâ.
Po dopo, jo o speri che nol sedi finît te prime scovacere, ma par sigurece il stes document al è stât trasmetût ancje par pueste eletroniche ae segretarie di Barroso.
Dut câs o fâs une amare considerazion, la stesse che o ai fat cuant che o soi vignût vie: o vevi lassâts i trê comitâts tal plaçâl fûr de Fiere (no sai trope int che e jere, ma no jere une fole stratosferiche)... cuant che o soi vignût fûr no ai cjatât plui nissun... o ai domandât a un pâr di amîs dal Tiliment e mi àn dit "O vin smontât dut parcè che nus àn dit che Barroso al è za lât vie". Al jere dentri a gustâ... e forsit nol saveve nancje che di fûr fint chê ore (a jerin 3 cuant che o soi montât in machine par vignî a cjase) a jerin di fûr 3 comitâts...
O soi rivât e o ai viodût i Roseans (cun cualchi scrite antislovene di masse, ma dut câs a jerin alì e duncje brâfs); il comitât NO-TAV e il comitât CUINTRI des CASSIS DI ESPANSION sul Tiliment. Ducj presints e duncje ducj brâfs.
Ma di fûr parcè che la sigurece ju à fats restâ tal plaçâl dal Ent Fiere.
Il Comitât 482 al à decidût di cjapâ une altre strade.
O soi lât bande de jentrade e, rivât li, o ai domandât dulà che o podevi cjatâ Barroso.
La conference stampe e jere finide: Barroso inavicinabil. Ancje cualchi gno amì gjornalist che al veve viodude la conference stampe mi à confermât che nol à podût lâi dongje.
Alore mi soi cjalât ator e o ai domandât dulà che a jerin: a gustâ parsore, ma l'acès a la sale al jere improibît a ducj.
O ai svicinât l'agjent de polizie che al jere a fâ planton su lis scjalis che a menavin disore e mi à dit (PAR FURLAN: i ten a marcâ che il poliziot al jere furlan e une vore zentîl) che nol podeve fâmi passâ, ma in chel al passave un responsabil de organizazion e mal à fermât.
Jo o ai spiegât a chest siôr (Marco Baldacci, responsabil dal cerimoniâl) che o vevi di consegnâ chest document al president Barroso. Mi à dit che o podevi dâi il document a lui e che jal varès fat vê lui. Cussì o ai fat: al è lât parsore li che al jere Barroso a gustâ.
Po dopo, jo o speri che nol sedi finît te prime scovacere, ma par sigurece il stes document al è stât trasmetût ancje par pueste eletroniche ae segretarie di Barroso.
Dut câs o fâs une amare considerazion, la stesse che o ai fat cuant che o soi vignût vie: o vevi lassâts i trê comitâts tal plaçâl fûr de Fiere (no sai trope int che e jere, ma no jere une fole stratosferiche)... cuant che o soi vignût fûr no ai cjatât plui nissun... o ai domandât a un pâr di amîs dal Tiliment e mi àn dit "O vin smontât dut parcè che nus àn dit che Barroso al è za lât vie". Al jere dentri a gustâ... e forsit nol saveve nancje che di fûr fint chê ore (a jerin 3 cuant che o soi montât in machine par vignî a cjase) a jerin di fûr 3 comitâts...
09 novembre 2007
Usgnot FLK a Felet
E je rivade la grande zornade dal conciert dai FLK a Felet!
Ce isal inmò di dî? Nuie, anzit dome: BENTORNÂTS FLK!
Ve ca une cerce di ce che o scoltarês usgnot...
Se il nero
Ce isal inmò di dî? Nuie, anzit dome: BENTORNÂTS FLK!
Ve ca une cerce di ce che o scoltarês usgnot...
Se il nero
08 novembre 2007
Paolo Ciani nol rispiete la libertât di espression
Îr o vevi publicât su chest blog un coment che o vevi fat sul blog di Paolo Ciani a proposit dal teme sigurece.
O sieravi il coment disint "Sperìn che lu publichi prin di altris coments, parcè che se no mi podarès vignî cualchi suspiet che su chel blog di Paolo Ciani no dutis lis vôs a àn la stesse libertât di espression".
Cumò o ai la conferme: su chel blog no dutis lis vôs a àn la stesse libertât di espression parcè che Paolo Ciani no mi à permetût di comentâ sul so blog. Si clamie censure? No sai, ma un che si svante di jessi om di "Valôrs, principis e coerence", tal gno câs al à dimostrât che la libertât di espression no je un valôr e un principi che lui al garantìs a ducj. Duncje ancje la coerence e cole... come che tra l'altri o vevi za vût mût di dimostrâ a proposit dal esempli sul rispiet e la aplicazion des normis europeanis.
Volêso lis provis?
I coments su la pagjine in cuestion a àn passât il numar 50 di un toc. Jo o jeri intervignût la prime volte cuant che a 'nd jerin dome 40.
Alore o ai provât a tornâ a comentâ.
Lu ai fat 3 voltis: 2 cul gno non e scrivint par furlan e 1 volte doprant un pseudonim e scrivint par talian.
Cheste la prime volte: se o fracais su la imagjin si lei ben la ore (10.24 pm) e ancje il coment che al veve di jessi prime dal gno (che al è tal blog di Paolo Ciani). Si lei ancje che il coment al è in spiete di moderazion: foto numar 1.
La seconde volte o ai tornât a meti il coment origjinari di chê altre sere (a son passadis 24 oris de sere prime che o vevi scrit e inmò nol è stât publicât: alore o ai dit "O torni a meti simpri chel"). Come che o viodês francant su la imagjin, il blog al dîs che il coment al à di passâ sot de "moderazion": a jerin lis 10.26 pm, juste doi minûts dopo dal prin tentatîf, ve chi la foto numar 2.
La tierce e ultime volte, come che o viodês fracant su la tierce imagjin chi sot, o ai doprât un pesudonim: mi soi firmât come "antonio" e o ai doprât une mail inventade sul moment e che o scanceli parcè che, fatalitât, al esist un siôr che al veve chê mail e che si è ancje rabiât, juestementri, e i domandi scuse (chest al insegne che internet al è un biel imprest, ma che si à di stâ une vore atents, ducj). La ore e jere 10.34 pm de stesse zornade, juste 10 minûts dopo dal gno prin intervent di îr di sere: ve chi la foto numar 3.
Bon, dopo dute chest lavorâ, îr o soi lât a durmî e vuê buinore o ai viodût il risultât e us al mostri
ta cheste ultime schermade fotografade si viôt benon che il coment di antonio des 10.34 (un coment fat doprant un pseudonim) al è stât publicât: ve chi la foto numar 4 e numar 5 (in chest câs o ai doprade la numar 5). Come che intant a son stâts publicâts ancje altris coments. Invezit i miei coments scrits par furlan inmò no so stâts publicâts.
No fâs nissun coment, parcè che i fats si comentin di bessôi.
Cheste e je la maniere che Paolo Ciani al dopre par fâ informazion. A cjase sô al è libar di compuartâsi come che al vûl, ma par plasê al sarès il câs alore di evitâ di presentâsi come om di valôrs, se nol lasse a ducj la pussibilitât di fevelâ. E i ten a marcâ il fat che o sai che ancje altris personis a àn comentât dopo che o vevi scrit jo: chei coments a son publicâts i miei invezit no.
Chei coments a jerin par talian, i miei par furlan.
Alore mi ven di pensâ che Paolo Ciani al à scrit sul gjornâl "AMO IL FRIULANO": al ame cussì tant il furlan che al à volût tignî dome par se i miei coments, e duncje jo no soi stât censurât ma o soi dome stât "tutelât" di Paolo Ciani, che al à tignût sierât in cjase i miei coments par furlan. In efiets, cheste al è un ategjament "coerent" cu la politiche linguistiche di AN: secont di lôr la lenghe furlane e varès di jessi sierade in cjase e no doprade in maniere publiche. E di fat i miei coments no son stâts publicâts.
Forsit al sarès il câs di sostituî i ponts esclamatîfs cun cualchi pont di domande ta cheste foto...
O ringrazii la Apple parcè che cul Mac o ai scuviert une funzion che e permet di fotografâ la imagjin: la ore di creazion dal file di imagjin e risulte clare e duncje o pues mandâ copie des fotos a cualsisedi tecnic informatic che al vedi voie di verificâ se a son veris.
A proposit... i coments cumò a ce numar sono rivâts? Lait a controlâ... magari dopo cheste denuncie a son stâts publicâts ancje i miei...
Scusait se o soi stât lunc ma e je une robe che e mertave un tic di timp.
O sieravi il coment disint "Sperìn che lu publichi prin di altris coments, parcè che se no mi podarès vignî cualchi suspiet che su chel blog di Paolo Ciani no dutis lis vôs a àn la stesse libertât di espression".
Cumò o ai la conferme: su chel blog no dutis lis vôs a àn la stesse libertât di espression parcè che Paolo Ciani no mi à permetût di comentâ sul so blog. Si clamie censure? No sai, ma un che si svante di jessi om di "Valôrs, principis e coerence", tal gno câs al à dimostrât che la libertât di espression no je un valôr e un principi che lui al garantìs a ducj. Duncje ancje la coerence e cole... come che tra l'altri o vevi za vût mût di dimostrâ a proposit dal esempli sul rispiet e la aplicazion des normis europeanis.
Volêso lis provis?
I coments su la pagjine in cuestion a àn passât il numar 50 di un toc. Jo o jeri intervignût la prime volte cuant che a 'nd jerin dome 40.
Alore o ai provât a tornâ a comentâ.
Lu ai fat 3 voltis: 2 cul gno non e scrivint par furlan e 1 volte doprant un pseudonim e scrivint par talian.
Cheste la prime volte: se o fracais su la imagjin si lei ben la ore (10.24 pm) e ancje il coment che al veve di jessi prime dal gno (che al è tal blog di Paolo Ciani). Si lei ancje che il coment al è in spiete di moderazion: foto numar 1.
La seconde volte o ai tornât a meti il coment origjinari di chê altre sere (a son passadis 24 oris de sere prime che o vevi scrit e inmò nol è stât publicât: alore o ai dit "O torni a meti simpri chel"). Come che o viodês francant su la imagjin, il blog al dîs che il coment al à di passâ sot de "moderazion": a jerin lis 10.26 pm, juste doi minûts dopo dal prin tentatîf, ve chi la foto numar 2.
La tierce e ultime volte, come che o viodês fracant su la tierce imagjin chi sot, o ai doprât un pesudonim: mi soi firmât come "antonio" e o ai doprât une mail inventade sul moment e che o scanceli parcè che, fatalitât, al esist un siôr che al veve chê mail e che si è ancje rabiât, juestementri, e i domandi scuse (chest al insegne che internet al è un biel imprest, ma che si à di stâ une vore atents, ducj). La ore e jere 10.34 pm de stesse zornade, juste 10 minûts dopo dal gno prin intervent di îr di sere: ve chi la foto numar 3.
Bon, dopo dute chest lavorâ, îr o soi lât a durmî e vuê buinore o ai viodût il risultât e us al mostri
ta cheste ultime schermade fotografade si viôt benon che il coment di antonio des 10.34 (un coment fat doprant un pseudonim) al è stât publicât: ve chi la foto numar 4 e numar 5 (in chest câs o ai doprade la numar 5). Come che intant a son stâts publicâts ancje altris coments. Invezit i miei coments scrits par furlan inmò no so stâts publicâts.
No fâs nissun coment, parcè che i fats si comentin di bessôi.
Cheste e je la maniere che Paolo Ciani al dopre par fâ informazion. A cjase sô al è libar di compuartâsi come che al vûl, ma par plasê al sarès il câs alore di evitâ di presentâsi come om di valôrs, se nol lasse a ducj la pussibilitât di fevelâ. E i ten a marcâ il fat che o sai che ancje altris personis a àn comentât dopo che o vevi scrit jo: chei coments a son publicâts i miei invezit no.
Chei coments a jerin par talian, i miei par furlan.
Alore mi ven di pensâ che Paolo Ciani al à scrit sul gjornâl "AMO IL FRIULANO": al ame cussì tant il furlan che al à volût tignî dome par se i miei coments, e duncje jo no soi stât censurât ma o soi dome stât "tutelât" di Paolo Ciani, che al à tignût sierât in cjase i miei coments par furlan. In efiets, cheste al è un ategjament "coerent" cu la politiche linguistiche di AN: secont di lôr la lenghe furlane e varès di jessi sierade in cjase e no doprade in maniere publiche. E di fat i miei coments no son stâts publicâts.
Forsit al sarès il câs di sostituî i ponts esclamatîfs cun cualchi pont di domande ta cheste foto...
O ringrazii la Apple parcè che cul Mac o ai scuviert une funzion che e permet di fotografâ la imagjin: la ore di creazion dal file di imagjin e risulte clare e duncje o pues mandâ copie des fotos a cualsisedi tecnic informatic che al vedi voie di verificâ se a son veris.
A proposit... i coments cumò a ce numar sono rivâts? Lait a controlâ... magari dopo cheste denuncie a son stâts publicâts ancje i miei...
Scusait se o soi stât lunc ma e je une robe che e mertave un tic di timp.
07 novembre 2007
Code di paie?
Chest al è il coment che o vevi lassât sul blog di Paolo Ciani (te foto), promotôr di une iniziative secont me avonde discutibil te forme.
O vin ducj a cûr la sigurece, ma la politiche no varès di provocâ ta cheste maniere.
Ve chi il coment (scrit tor miezegnot):
"Cheste iniziative mi fâs pôre, no tant pal fat che e sedi suntun sît web, ma parcè che e ven di un politic conseîr regjonâl che al varès di cognossi la vie istitituzionâl par risolvi problematichis dal gjenar. La nestre regjon e à dibisugne di une classe politiche e no di “oms de strade sticeboris”. O fâs apel al sens di responsabilitât e rispiet des istituzions che a varessin di jessi intun esponent di AN par che cheste iniziative e vegni sierade il prin pussibil.
Ps. Mi fâs plasê che il conseîr regjonâl Ciani si visi che e esisti la comunitât europeane che e fâs diretivis che a àn di jessi aplicadis tai stâts membris de Europe. Però i ricuardi al conseîr regjonâl Ciani che no esistin dome diretivis sul teme de sigurece (argoment une vore impuartant, come tancj altris): e je ancje la “Cjarte europeane des lenghis regjonâls o minoritariis (1992)” e la “Convenzion cuadri pes minorancis nazionâls (1995)”. Cun chest o vuei dome fâ viodi che e je une diference tra informazion e rispiet des normis e invezit comunicazion strumentâl che e puarte a fâ passâ dome di ce che si à voie di mostrâ. E ancje la maniere di cheste iniziative par frontâ la cuestion “sigurece” mi puce une vore di strumentalizazion.
Christian Romanini Conseîr comunâl di Maian (FI) che no je la targhe de citât di Florence, ma la sigle di Forza Italia che no mi pâr che al sedi un partît comunist."
Purtrop no lu vevi salvât e duncje ce che o ai scrit chi parsore al è ce che mi visavi: no mi spietavi che o varès scugnût spietâ par viodilu publicât. Duncje cualchi peraule e podarès jessi divierse, ma la sostance mi semee di vêle salvade.
Cuant che lu ai publicât tor miezegnot (i coments fint a chel moment a jerin 40), mi è rivât un messaç che mi diseve che il gno coment al veve di jessi valutât prin di jessi visibil. Sperìn che lu publichi prin di altris coments, parcè che se no mi podarès vignî cualchi suspiet che su chel blog di Paolo Ciani no dutis lis vôs a àn la stesse libertât di espression.
O vin ducj a cûr la sigurece, ma la politiche no varès di provocâ ta cheste maniere.
Ve chi il coment (scrit tor miezegnot):
"Cheste iniziative mi fâs pôre, no tant pal fat che e sedi suntun sît web, ma parcè che e ven di un politic conseîr regjonâl che al varès di cognossi la vie istitituzionâl par risolvi problematichis dal gjenar. La nestre regjon e à dibisugne di une classe politiche e no di “oms de strade sticeboris”. O fâs apel al sens di responsabilitât e rispiet des istituzions che a varessin di jessi intun esponent di AN par che cheste iniziative e vegni sierade il prin pussibil.
Ps. Mi fâs plasê che il conseîr regjonâl Ciani si visi che e esisti la comunitât europeane che e fâs diretivis che a àn di jessi aplicadis tai stâts membris de Europe. Però i ricuardi al conseîr regjonâl Ciani che no esistin dome diretivis sul teme de sigurece (argoment une vore impuartant, come tancj altris): e je ancje la “Cjarte europeane des lenghis regjonâls o minoritariis (1992)” e la “Convenzion cuadri pes minorancis nazionâls (1995)”. Cun chest o vuei dome fâ viodi che e je une diference tra informazion e rispiet des normis e invezit comunicazion strumentâl che e puarte a fâ passâ dome di ce che si à voie di mostrâ. E ancje la maniere di cheste iniziative par frontâ la cuestion “sigurece” mi puce une vore di strumentalizazion.
Christian Romanini Conseîr comunâl di Maian (FI) che no je la targhe de citât di Florence, ma la sigle di Forza Italia che no mi pâr che al sedi un partît comunist."
Purtrop no lu vevi salvât e duncje ce che o ai scrit chi parsore al è ce che mi visavi: no mi spietavi che o varès scugnût spietâ par viodilu publicât. Duncje cualchi peraule e podarès jessi divierse, ma la sostance mi semee di vêle salvade.
Cuant che lu ai publicât tor miezegnot (i coments fint a chel moment a jerin 40), mi è rivât un messaç che mi diseve che il gno coment al veve di jessi valutât prin di jessi visibil. Sperìn che lu publichi prin di altris coments, parcè che se no mi podarès vignî cualchi suspiet che su chel blog di Paolo Ciani no dutis lis vôs a àn la stesse libertât di espression.
Mandi Giorgio Ferigo
Vuê aes 14.30 a Comelians al è il funerâl civîl di Giorgio Ferigo, miedi, scritôr, musicist, insome grant protagonist de vite culturâl in Cjargne e no dome.
Come che tai ultins timps al sucêt masse dispès, si cjatìn a saludâ une altre grande figure che e lasse un vueit ancje par chei che come me no àn vût la furtune di cognossilu di persone. Ma nol covente tant par rindisi cont che, se in tancj a sintin la necessitât di ricuardâlu, forsit vuê il Friûl al è pardabon plui puar.
De sô muart nus àn visât Aldo e Rof, e di lui mi à fevelât par telefon Marino, lui lu àn ricuardât Renzo Tondo, Dree, il brâf furlan, i gjornâi, lenghenet, friultv, friulnet, Alessandro Tesini,...
ma forsit la maniere miôr o pensi che e sedi chê di ricuardâlu cussì...
Cungjò, Giorgio Ferigo
Ve chi la sô "Il Soldatin"
Come che tai ultins timps al sucêt masse dispès, si cjatìn a saludâ une altre grande figure che e lasse un vueit ancje par chei che come me no àn vût la furtune di cognossilu di persone. Ma nol covente tant par rindisi cont che, se in tancj a sintin la necessitât di ricuardâlu, forsit vuê il Friûl al è pardabon plui puar.
De sô muart nus àn visât Aldo e Rof, e di lui mi à fevelât par telefon Marino, lui lu àn ricuardât Renzo Tondo, Dree, il brâf furlan, i gjornâi, lenghenet, friultv, friulnet, Alessandro Tesini,...
ma forsit la maniere miôr o pensi che e sedi chê di ricuardâlu cussì...
Cungjò, Giorgio Ferigo
Ve chi la sô "Il Soldatin"
06 novembre 2007
Us spieti vinars al conciert dai FLK
Come che us ai za visât, VINARS ai 09 al sarà il conciert dal FLK aes 20.45 li dal Auditorium comunâl di Felet.
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
05 novembre 2007
Serade garibaldine
Trancuii, trancuii! Ancje se il titul al è un tic particolâr, in realtât vinars ai 09 di Novembar aes 20.45 al sarà presentât un libri-vuide par lâ a cjaminâ in Cjargne. Il pretest par tirâ dentri Garibaldi al è dome che di lâ tai lûcs li che a son passâts chei cuatri diaui partîts di Maian che a àn fat part dai Mil.
Chi in bande la locandine de serade: fracait parsore par viodile plui in grant.
PS: "gesta del gruppo di garibaldini majanesi"? E varessino di jessi braurôs?... Stant che sul comodin o ai un libri di pre Josef "Bepo" Marchet, o soi lât a lei il cjapitulut che al fevele juste dai garibaldins furlan (pagjine 70 di Cuintristorie dal Friûl, ed. La Grame 2005, ma il libri al met adun scrits che a jerin stât publicâts su La Patrie dal Friûl dai 16 di Novembar dal 1950 al Prin di Zenâl dal 1952 e po tornade a publicâ come libri plui indevant in altris edizions).
Pre Josef Marchet al scriveve cussì:
"Cualchi furlan scjampât di chenti al fo a batisi a S.Martin o in Sicilie cun Garibaldi (19 di numar) o in cualchi altri sît: e di chescj, se di va a scrusignâ tes cjartis des autoritâts de glesie, si cjate che a jerin robate, cence religjon, scostumâts, fanatics; se si crôt ae leterature patriotiche a jerin "purissimi martiri". Ognidun che al vebi un freghinin di çucje al capìs subit cemût che a vadin cjapadis chestis definizions e si fâs di bessôl une idee di ce int che e jere".
Achì us met 2 articui che o ai scrit su pre Bepo tal 2006:
sul MV
e
sul Friuli
PS2: e jo o voi a scoltâ un pocje di musiche!
Chi in bande la locandine de serade: fracait parsore par viodile plui in grant.
PS: "gesta del gruppo di garibaldini majanesi"? E varessino di jessi braurôs?... Stant che sul comodin o ai un libri di pre Josef "Bepo" Marchet, o soi lât a lei il cjapitulut che al fevele juste dai garibaldins furlan (pagjine 70 di Cuintristorie dal Friûl, ed. La Grame 2005, ma il libri al met adun scrits che a jerin stât publicâts su La Patrie dal Friûl dai 16 di Novembar dal 1950 al Prin di Zenâl dal 1952 e po tornade a publicâ come libri plui indevant in altris edizions).
Pre Josef Marchet al scriveve cussì:
"Cualchi furlan scjampât di chenti al fo a batisi a S.Martin o in Sicilie cun Garibaldi (19 di numar) o in cualchi altri sît: e di chescj, se di va a scrusignâ tes cjartis des autoritâts de glesie, si cjate che a jerin robate, cence religjon, scostumâts, fanatics; se si crôt ae leterature patriotiche a jerin "purissimi martiri". Ognidun che al vebi un freghinin di çucje al capìs subit cemût che a vadin cjapadis chestis definizions e si fâs di bessôl une idee di ce int che e jere".
Achì us met 2 articui che o ai scrit su pre Bepo tal 2006:
sul MV
e
sul Friuli
PS2: e jo o voi a scoltâ un pocje di musiche!
04 novembre 2007
Domenie cun pre Toni
Par furtune che al è Marino che sul so blog al continue a dâ vôs a pre Antoni Beline:
I furlans in chest moment di bondance, a pensin plui a mangjâ e a balâ che no aes robis spirituâls.
Ma jerino miôr i ebreus, che a pene che Mosè al à girât il voli, a àn metude sù, in plen desert, la discoteche dal “Vidiel di aur”?
(pre Toni Beline)
03 novembre 2007
Felet: sunâ par furlan al è sunâ european!
Us segnali chescj 2 apontaments cu la MUSICHE inmaneât dal Comun di Tavagnà
(JENTRADE LIBARE).
Vinars ai 9 di Novembar aes 20.45
li dal Auditorium di Felet (Tavagnà)
Bentornâts FLK!
Dopo 7 agns il grup che al à segnât in maniere decisive il senari de musiche furlane al presente il gnûf disc cuntun conciert di no pierdi
Domenie ai 25 di Novembar aes 20.45
li dal Auditorium di Felet (Tavagnà)
Pieripauli
Ai 2 di Novembar dal 1975 si distudave une des vôs plui fuartis dal “Secul curt”. Tra musiche, poesie e colôrs al torne a vivi Pier Paolo Pasolini
Lenghe locâl e lenghe universâl.
La musiche e rapresente une des formis di “resistence” plui dopradis des lenghis minoritariis. La Europe e je plene di esemplis e ancje la lenghe furlane no mancje di proponi une varietât e une vivarositât di dut rispiet. Il progjet Suns al nas par meti adun une rêt di comuns a pro de promozion musicâl furlane.
Pe ocasion il Comun di Tavagnà-Sportel pe lenghe furlane al à metût adun doi apontaments che ben a rapresentin la sene musicâl dai ultins agns.
US SPIETI!
Par viodi la locandine in grant: fracait achì!
(JENTRADE LIBARE).
Vinars ai 9 di Novembar aes 20.45
li dal Auditorium di Felet (Tavagnà)
Bentornâts FLK!
Dopo 7 agns il grup che al à segnât in maniere decisive il senari de musiche furlane al presente il gnûf disc cuntun conciert di no pierdi
Domenie ai 25 di Novembar aes 20.45
li dal Auditorium di Felet (Tavagnà)
Pieripauli
Ai 2 di Novembar dal 1975 si distudave une des vôs plui fuartis dal “Secul curt”. Tra musiche, poesie e colôrs al torne a vivi Pier Paolo Pasolini
Lenghe locâl e lenghe universâl.
La musiche e rapresente une des formis di “resistence” plui dopradis des lenghis minoritariis. La Europe e je plene di esemplis e ancje la lenghe furlane no mancje di proponi une varietât e une vivarositât di dut rispiet. Il progjet Suns al nas par meti adun une rêt di comuns a pro de promozion musicâl furlane.
Pe ocasion il Comun di Tavagnà-Sportel pe lenghe furlane al à metût adun doi apontaments che ben a rapresentin la sene musicâl dai ultins agns.
US SPIETI!
Par viodi la locandine in grant: fracait achì!
02 novembre 2007
Pieripauli 02/11/1975-02/11/2007
PPP
Fint che al jere vîf, al deve fastidi a plui di cualchidun.
32 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Ma no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
Fint che al jere vîf, al deve fastidi a plui di cualchidun.
32 agns indaûr lu àn copât.
Cumò che nol è plui vîf, al continue a dâ fastidi a plui di cualchidun.
Ma no puedin plui copâlu.
"A vignarà ben il dì che il Friul al si inecuarzarà di vei na storia, un passat, na tradizion!..."
[furlan di Pier Paolo Pasolini]
Il gnûf Cd di Aldo Rossi
Ve chi il promo dal gnûf disc di Aldo Rossi. Par savê cemût vêlu, fracait achì.
01 novembre 2007
Fieste de Lega Nord a Pêrs
Mi è rivât chest invît. O ringrazii e o visi ancje voaltris. A Pêrs la Lega Nord e à decidût di fâ la sô
fieste sabide ai 3 e domenie ai 4 di Novembar.
Leint il manifest (fracait la imagjin par viodi plui grant) però no mi son plasudis un pâr di robutis.
La Lega Nord e à int valide come Stefano Tuti (che cumò al deventarà assessôr a Maian) e Claudio Violino, l'unic conseîr regjonâl leghist che o cognòs e che mi permet di saludâ e ricuardâ (o speri che altris no si sustin, se no ju ai nomenâts).
E propit ricuardant il grant impegn de Lega Nord pe tutele de lenghe furlane in consei regjonâl, de poie che mi à dât la Lega Nord in consei comunâl pe mozion a pro de tutele linguistiche di cualchi setemane indaûr, cumò o lei un manifest dome par talian... mi spietavi almancul in 2 lenghis...
Bon, a part chest, une altre robe no mi plâs: Sabide ai 3 "Faro Blu: canzoni e storie della tradizione lombarda"...
Ogni tant mi pâr che al sedi alc di masse lombart ancje te Lega Nord furlane... No ai nuie cuintri de Lombardie, ni nuie cuintri de Italie in se, ni cuintri nissun altri, ma mi plasarès che si cjalàs un tic di plui a ce che o vin noaltris che al à plui dibisugne di jessi valorizât. Chest al è un difiet che a àn un pôc ducj i partîts (fale il Moviment Friûl, clâr), ma de Lega Nord un si spietarès simpri une atenzion ae identitât locâl: chê lombarde cul Friûl no centre tant...
Però mi complimenti pe sielte de fantate: almancul ZULEIKA, la miss cjameseverde, e je furlane di Aquilee!
fieste sabide ai 3 e domenie ai 4 di Novembar.
Leint il manifest (fracait la imagjin par viodi plui grant) però no mi son plasudis un pâr di robutis.
La Lega Nord e à int valide come Stefano Tuti (che cumò al deventarà assessôr a Maian) e Claudio Violino, l'unic conseîr regjonâl leghist che o cognòs e che mi permet di saludâ e ricuardâ (o speri che altris no si sustin, se no ju ai nomenâts).
E propit ricuardant il grant impegn de Lega Nord pe tutele de lenghe furlane in consei regjonâl, de poie che mi à dât la Lega Nord in consei comunâl pe mozion a pro de tutele linguistiche di cualchi setemane indaûr, cumò o lei un manifest dome par talian... mi spietavi almancul in 2 lenghis...
Bon, a part chest, une altre robe no mi plâs: Sabide ai 3 "Faro Blu: canzoni e storie della tradizione lombarda"...
Ogni tant mi pâr che al sedi alc di masse lombart ancje te Lega Nord furlane... No ai nuie cuintri de Lombardie, ni nuie cuintri de Italie in se, ni cuintri nissun altri, ma mi plasarès che si cjalàs un tic di plui a ce che o vin noaltris che al à plui dibisugne di jessi valorizât. Chest al è un difiet che a àn un pôc ducj i partîts (fale il Moviment Friûl, clâr), ma de Lega Nord un si spietarès simpri une atenzion ae identitât locâl: chê lombarde cul Friûl no centre tant...
Però mi complimenti pe sielte de fantate: almancul ZULEIKA, la miss cjameseverde, e je furlane di Aquilee!
Iscriviti a: Post (Atom)


c: text/html

text:
27 agosto 2010
Grazie Totò
No stoi fevelant dal Princip de Curtis, ma dal nestri Totò, il nestri cjapitani.
Chê altre sere la fieste e jere stade ruvinade di une notizie che e veve tacât a zirâ tal dopomisdì: Antonio Di Natale al someave in partence pe Juve.
E jù dute une rie di legjitimis protestis e cualchi acuse al zuiadôr.
Ma fin di subit jo, ancje se o jeri restât mâl e displasût par une eventuâl pierdite di un zuiadôr simbul, no me soi sintude di condanâlu. Di Natale nol è plui un frut e tal efimar mont dal balon, a 33 agns un al tache a sintîsi dâ ancje dal "vecjut". Lu varès capît: une scuadre blasonade, che i varès ufiert plui bêçs che no a Udin, in sumis une biele ocasion economiche pe sô cariere.
Ma vuê la notizie plui biele: il Cjapitani al reste, dant une biele lezion di stîl e mantignit fede a la promesse fate diviersis voltis "O resti a Udin par sierâ la cariere". I becins no son la robe plui impuartante... nancje sot dai rifletôrs dal balon.
Grazie Totò! Par jessi restât e par vênus dât un pocje di sperance che a podedin esisti ancjemò valôrs che no son contâts dome in euros.
ps: W la classe!
19 agosto 2010
Friûl, Europe: dute une altre musiche, anzit SUNS
SUNS al è un festival de cjançon par dutis lis lenghis minoritaris de Italie, Austrie, Svuizare, Slovenie e Corsiche.
I 9 finaliscj a sunaran dal vîf ai 28 di avost a Udin.
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Par savê al di plui sul event, scoltâ in anteprime lis cjançons votâ i grups in gare, fracait chi, e su la locandine chi in bande.
Si viodìn ai 28 di Avost a Udin in place Sant Jacum aes 9 di sere!
I 9 finaliscj a sunaran dal vîf ai 28 di avost a Udin.
I doi vincidôrs dai premis di public e jurie saran invidâts jenfri i 10 finaliscj dal LIET INTERATIONAL (Bretagne – France) ai 27 di novembar dal 2010.
Par savê al di plui sul event, scoltâ in anteprime lis cjançons votâ i grups in gare, fracait chi, e su la locandine chi in bande.
Si viodìn ai 28 di Avost a Udin in place Sant Jacum aes 9 di sere!
14 agosto 2010
12 agosto 2010
Precisazion sul Messaggero Veneto
Vuê il Messaggero Veneto al publiche une mê precisazion a proposit di une cuistion cinese.
Ve ca la letare:
PRECISAZIONE
A proposito dei Fogôlar
Preseât Diretôr, mi displâs disturbâLu par une cuistion che o vevi za sclarît, ma stant che domenie ai 08 di Avost o soi stât tirât in cause, o scuen fâ une precisazion. O volarès trancuilizâ il president onorari Marco Casula parcè che no mi soi mai permetût di fevelâ a non dal Fogolâr furlan di Shanghai ni o ai mai declarât di jessi lôr soci. Jo o soi intervignût a Maian a la VII Convention di “Ente Friuli nel Mondo”, che mi veve invidât, a non dal mensîl in lenghe furlane “La Patrie dal Friûl”, come che al à scrit just il coleghe Domenico Pecile il Prin di Avost simpri te stesse pagjine 04 (insert di Udin) sul vuestri gjornâl. Sul fat che, cence nissune responsabilitât di bande mê, mi sedin stadis atribuidis declarazions a non dal FF di Shanghai, o vevi za segnalât il probleme propit parcè che o imagjinavi che cualchidun al varès podût risintîsi. Chês peraulis lis à ditis un lôr rapresentant che al jere presint cun altris 2 personis, simpri dal Fogolâr Furlan di Shanghai, almancul cussì si è presentade la persone che e à cjapât la peraule a lôr non. O ringrazii inmò pal spazi che mi vês dât par cheste precisazion.
Christian Romanini
Ve ca la letare:
PRECISAZIONE
A proposito dei Fogôlar
Preseât Diretôr, mi displâs disturbâLu par une cuistion che o vevi za sclarît, ma stant che domenie ai 08 di Avost o soi stât tirât in cause, o scuen fâ une precisazion. O volarès trancuilizâ il president onorari Marco Casula parcè che no mi soi mai permetût di fevelâ a non dal Fogolâr furlan di Shanghai ni o ai mai declarât di jessi lôr soci. Jo o soi intervignût a Maian a la VII Convention di “Ente Friuli nel Mondo”, che mi veve invidât, a non dal mensîl in lenghe furlane “La Patrie dal Friûl”, come che al à scrit just il coleghe Domenico Pecile il Prin di Avost simpri te stesse pagjine 04 (insert di Udin) sul vuestri gjornâl. Sul fat che, cence nissune responsabilitât di bande mê, mi sedin stadis atribuidis declarazions a non dal FF di Shanghai, o vevi za segnalât il probleme propit parcè che o imagjinavi che cualchidun al varès podût risintîsi. Chês peraulis lis à ditis un lôr rapresentant che al jere presint cun altris 2 personis, simpri dal Fogolâr Furlan di Shanghai, almancul cussì si è presentade la persone che e à cjapât la peraule a lôr non. O ringrazii inmò pal spazi che mi vês dât par cheste precisazion.
Christian Romanini
10 agosto 2010
Furlan is better! Peraule de Ministre Sandra Pizzolitto
Il numar da "La Patrie dal Friûl" di Avost, mês che pal solit al viodeve i nestris emigrants a tornâ a cjase, si vierç cun Sandra Pizzolitto Pupatello in cuviertine, origjinarie di Morsan des Ocjis, ministre furlane dal cumierç e dal disvilup economic de provincie canadese dal Ontario, che cun onôr e grant plasê o ai intervistât. La ministre Pizzolitto, che e fevele furlan e inglês, e à declarât «Il furlan al pues deventâ la “lenghe francje” parcè che o pensi che cuant che i Furlans si cjatin pal mont, chest al è za un pas in plui: il fat di vê lis stessis origjins al permet subit di jessi in sintonie. E al jude ancje i rapuarts economics parcè che tu ti sintis za de stesse famee». E à ancje zontât «Il Friûl al podarès jessi la puarte de Europe pal Canadà», dimostrant cussì che tignî cont di identitât e lenghe furlane al pues vê efiets positîfs impuartants ancje dal pont di viste economic.
FRACAIT CHI PAR LEI DUTE LA INTERVISTE
FRACAIT CHI PAR LEI DUTE LA INTERVISTE
08 agosto 2010
Chel Diablo di Pelù
Eh sì, al continue il cjalt Istât furlan dal rock: chei che îr a passavin des bandis di Maian a àn stacât il biliet par une altre serade di ricuardâ. Destinazion: stât libar di Litfiba.
Finalmentri i riff di Ghigo Renzulli e la vosone di Piero Pelù si son tornâts a cjatâ sul stes palc e il risultât al è stât "rock & roll" come pôcs a san fâlu vuê come vuê par talian.
Une reunion che lis lenghis velenosis a àn definît di oportunitât, ma che chei 6mil che ju àn sintûts a puedin testemoneâ che la alchimie musicâl e je simpri chê: potente come la vôs dal diabolic Pelù, un vêr "animâl" su la sene, cjaveli lunc, forsit un tic di grîs ma presince e grinte che a strissinin. Une batude par furlan "Popul dal Friûl!" par saludâ vierzint il conciert (come che mi à ricuardât ancje Ninine), e po dopo vie par passe 2 oris.
E no dome musiche: o soi restât impressionât ancje dai messaçs che tra une cjançon e chê altre a son stâts mandâts. Politiche, impegn sociâl (a proposit us segnali la Onde Verde Iraniane, moviment che al conteste Ahmadinejad president dal Iran), contestazion de jerarchie laiche e religjose, ma soredut "voie di no sbassâ il cjâf" denant dai sorestants e cuintri i mieçs di distrazion di masse. Si pues jessi plui o mancul dacuardi, ma si scuen dâi at che il spirt libar fiorentin al à carisme e cjâf.
E par furtune, il spetacul al à inmò di scomençâ...
Finalmentri i riff di Ghigo Renzulli e la vosone di Piero Pelù si son tornâts a cjatâ sul stes palc e il risultât al è stât "rock & roll" come pôcs a san fâlu vuê come vuê par talian.
Une reunion che lis lenghis velenosis a àn definît di oportunitât, ma che chei 6mil che ju àn sintûts a puedin testemoneâ che la alchimie musicâl e je simpri chê: potente come la vôs dal diabolic Pelù, un vêr "animâl" su la sene, cjaveli lunc, forsit un tic di grîs ma presince e grinte che a strissinin. Une batude par furlan "Popul dal Friûl!" par saludâ vierzint il conciert (come che mi à ricuardât ancje Ninine), e po dopo vie par passe 2 oris.
E no dome musiche: o soi restât impressionât ancje dai messaçs che tra une cjançon e chê altre a son stâts mandâts. Politiche, impegn sociâl (a proposit us segnali la Onde Verde Iraniane, moviment che al conteste Ahmadinejad president dal Iran), contestazion de jerarchie laiche e religjose, ma soredut "voie di no sbassâ il cjâf" denant dai sorestants e cuintri i mieçs di distrazion di masse. Si pues jessi plui o mancul dacuardi, ma si scuen dâi at che il spirt libar fiorentin al à carisme e cjâf.
E par furtune, il spetacul al à inmò di scomençâ...
Iscriviti a: Post (Atom)

robotstxt: allowed

filter: keep


text:
Domenie 24 | Otubar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Isaie
Cjapitul 3
il libri dal emanuel
PRIME PART
Anarchie inte capitâl
3 1 Ve, il Signôr,
Diu des schiriis
al gjave di Gjerusalem e di Gjude
ogni sorte di sostegn e di jutori,
ogni sostegn di pan
e ogni jutori di aghe:
2 il valorôs e il vuerîr,
il judiç e il profete,
l’induvinin e l’anzian,
3 il comandant di cincuante
e i grancj e il conseîr,
il strolic di mistîr e l’incjantadôr.
4 Ur darai zovins par sorestants
e ur comandarà int mate.
5 Un dal popul al tibiarà chel altri,
ognidun il so prossim,
il zovin al sarà rogant cuintri dal anzian,
l’om che nol vâl nuie cuintri dal grant.
6 Un al brincarà so fradi inte cjase dal pari:
“Tu âs une manteline, fâsinus di sorestant,
e cjape in consegne cheste ruvine”.
7 In chê dì chel altri al rispuindarà disint:
“Jo no soi un miedi;
in cjase mê no ’nd è ni pan ni manteline,
no stait a fâmi sorestant dal popul”.
8 Gjerusalem si è propit inçopedade,
e Gjude e je colade,
parcè che lis lôr peraulis e lis lôr voris a son cuintri dal Signôr,
a sticin la lumade de sô maiestât.
9 La lôr lumade e testemonee cuintri di lôr;
a pandin fûr i lôr pecjâts tant che Sodome,
nancje no lu platin; puars mai lôr,
parcè che si preparin la lôr ruvine.
10 Disêt: “Il just, chel sì ch’al è furtunât”,
parcè che al gjoldarà il ben des sôs voris.
11 Puar mai lui il trist! i plombarà la disgracie,
parcè che i capitarà ce che lis sôs mans a àn dât dongje.
12 Puar il gno popul! Un canai lu ten sot,
feminis lu paronin.
Popul gno, i tiei comandants ti fasin straviâ,
a ruvinin la strade che tu fasis.
13 Il Signôr si jeve sù a incolpâ,
si presente a judicâ il so popul.
14 Il Signôr al plante cause
cuintri dai anzians e cuintri dai sorestants:
“O sês vualtris ch’o vês fiscât il vignâl,
il rafât dal puar al è tes vuestris cjasis.
15 Parcè tibiaiso il gno popul
e pestaiso la muse dai puars?”.
Sentence dal Signôr Diu des schiriis.
Cuintri dal lusso des feminis
16 E il Signôr al dîs:
“Za che lis fiis di Sion a son cussì supierbeosis,
ch’a cjaminin cul cuel slungjât
e cui vôi ch’a cimiin,
ch’a van indenant dutis sticadis
fasint sglinghinâ i anei tai lôr pîts,
17 il Signôr al fasarà vignî la rogne
te crepe des fiis di Sion,
il Signôr al discrotarà il lôr cerneli”.
18 In chê dì il Signôr al gjavarà il furniment dai anei tes cjavilis, des fibiis e des lunutis, 19 dai rincjins, dai braçalets e dai vêi, 20 dai turbants, des cjadenutis tai pîts, des cenglis, dai vereuts di bonodôr e des nainis cuintri dai strieçs, 21 dai anei e dai rincjins tal nâs, 22 de pieçamente fine, des mantelinutis, dai siai e des borsetis, 23 dai spiei, des toniis, dai cjapielins e des vestalgjis.
24 E al sucedarà che impen di profum e sarà robe fraide,
impen de cengle une cuarde,
impen de tonie une fasse di sac,
une scotade impen de bielece.
25 I tiei oms a colaran di spade
e i tiei valorôs in combatiment.
26 Lis sôs puartis a gemaran e a fasaran corot,
bandonade, la citât e sarà distirade par tiere.
Notis:
- 3,1-15 - E je la situazion disperade dai prins agns dal re Acaz, zovin e cence sperience biel che si preparave l’atac siro-efraimit cuintri di Gjude (735 p.d.C). Chest sfas morâl de societât gjudaiche, tacant dai sorestants, al è viodût tant che un cjastic di Diu.
- 3,6 - In tante streme, ancje vê une manteline al devente un privilegjo. Dome che nancje i privilegjâts no vuelin savênt di governâ. Propit la colme!
- 3,10-11 - Cheste digression di stamp sapienzial e je fûr di contest.
- 3,12 - “Feminis”, cul TM. Lis versions a àn “usuraris”.
- 3,23 - Cheste tabele dai furniments de braure des feminis e varès di jessi stade zontade.
- 3,25 - Gjerusalem e ven presentade tant che une vedue sole e disperade.


text:
Scandinavie
La Scandinavie e je une regjon gjeografiche, storiche e culturâl de Europe dal Nord. De metât dal secul XIX, cun cheste peraule si à scomençât a intindi la regjon culturâl che a fasin part la Danimarche, la Svezie e la Norvegje. La peraule je doprade par mostrâ i fuarts leams storics, culturâi e di lenghe. Dal pont di viste gjeografic,la sô definizion no a nuie ce viodi cu le penisule scandinave.
Ancje se la Scandinavie e je costituide nome in bande dal Norden (i paîs dal Nord) che a fasin part ancje le Finlande e la Islande, i teritoris de isulis Âland, lis isulis Fær Øer e la Groenlande, la peraule "Scandinavie" e ven doprade par erôr par intindi il "Norden". In particolâr:
- in tai paîs di lenghe todescje, tai paîs de Scandinavie e je comprindude la Finlande, ma e je lassade fûr la Danimarche (sarês pui coret fevelâ di Fennoscandie)
- tal Ream Unît, te Scandinavie a son comprindudis ancje la Finlande,la Islande e la Groenlande (in chest câs,al sarês pui coret fevelâ di "Paîs dal Nord".
La peraule Scandinavie a la sô origjin dal non de dee nordiche Skadi, dee dal unvier, de nêf e de cjace. Il non latin de regjon al è Scandia.


text:
Clanfurt
Clanfurt (tod. Klagenfurt am Wörthersee, slov. Celovec ) e je la capitâl dal stât federât austriac de Carintie, in Austrie. E à 92.404 abitants e e je logade sul lâc Wörthersee.
Storie[cambie | modifiche il codiç]
La citât e fo fondade jenfri il 1191 e il 1199 dal Duche di Carintie Bernhard von Spanheim dilunc dal flum Glan, sicu protezion de crosere Nord-Sud e Est-Ovest des rotis comerciâls. Tal 1246, dopo di diviersis aluvions, il centri citât al fo spostât intun lûc plui sigûr.
Tal XVI secul, a seguit di un incendi che al sdrumà la citât, l'imperadôr Massimilian I al donà la citât ae Assemblee Regjonâl. Chest event al permetè di ricostruî e modernizâ la citât, cuntun gnûf centri citadin e gnûfs muris.
Economie[cambie | modifiche il codiç]
Dopo de vignude de ferovie tal 1863, Clanfurt e je deventade un polo industriâl di grande impuartance. A esistin sedis di multinazionâls come Siemens e Philips.
Une vore avanzât al è il comerci, l'artesanât e il turisim.
Traspuarts[cambie | modifiche il codiç]
Clanfurt e je leade ae rêt autostradâl cun la autostrade A2, che lee la capitâl Viene al confin talian di Tarvis.
A esistin colegaments feroviaris direts cun lis plui impuartantis citâts de Austrie, e cun uns citâts talianis (Udin, Pordenon e Vignesie).
A Clanfurt si cjate ancje l'aeropuart Alpe Adria, dulà che a rivin che a partissin un bon numar di svoi internazionâi, soredut chei a bas presit (low cost).
Citâts zimuladis[cambie | modifiche il codiç]
- Italie: Gurize
- Gjermanie: Wiesbaden, Dachau, Dessau-Roßlau
- Slovenie: Nova Gorica
- Polonie: Rzeszow
- Danimarcje: Gladsaxe
- Černivci
- Duschanbe
- Laval
- Nanning
- Nazareth-Illit
- Sibiu
- Tarragona
- Venlo
- Zalaegerszeg
Sport[cambie | modifiche il codiç]
Clanfurt e à ospitât trê partidis des europeis di balon dal 2008.
Viôt ancje[cambie | modifiche il codiç]
Leams[cambie | modifiche il codiç]
- (todesc) Sît ufiziâl de citât


text:
-
Prime cjaminade
di Imponzo a Illegio
-
Seconde cjaminade
di Illegio a S.Maria Oltrebut - Caneva/Casanova di Tolmezzo
-
Tierce cjaminade
di Tolmezzo a Cesclans
-
Cuarte cjaminade
di Cesclans a Villa di Verzegnis
-
Cuinte cjaminade
di Villa di Verzegnis a Invillino - Villa Santina
-
Seste cjaminade
di Invillino -VillaSantina a Enemonzo
-
Setime cjaminade
di Enemonzo a Socchieve
-
Otave cjaminade
di Socchieve a Forni di Sotto
-
None cjaminade
di Forni di Sotto a Forni di Sopra
-
Decime cjaminade
di Forni di Sopra a Sauris di Sotto
-
Decime prime cjaminade
di Sauris di Sotto a Rifugio Tenente Fabbro
-
Decime seconde cjaminade
di Rifugio Tenente Fabbro a Sappada
- Decime seconde cjaminade - Variant lungje
-
Decime tierce cjaminade
di Sappada a Prato Carnico
-
Decime cuarte cjaminade
di Prato Carnico a Cella - Ovaro
-
Decime cuinte cjaminade
di Ovaro a Zovello
Decime seconde cjaminade
Itinerari di un ciert impegn fisic, che al da la pussibilitât di traviersâ la zone des Alps Cjargnelis, che a stan a cjaval tra il Friûl e il Venit, in particolâr il trop dai Brentoni e chel des Terze, che e cjape dentri il cjadin di Sapade a soreli a mont. ........lei inmò
Sunt de tape
Descrizion dal percors
DI RIPÂR TENENT FABBRO A SAPADE - Cheste cjaminade e presente doi pussibii itineraris che si davuelzin in plene montagne. Il prin al è un percors impegnatîf e une vore lunc, che nol da la pussibilitât di vê ponts di poie jenfri il viaç e al pretint biel timp e buine preparazion atletiche: si consee partant di valutâ cuntune vore di atenzion lis propis pussibilitâts e lis condizions ogjetivis. La cjaminade e permet di traviersâ la aree des Alps cjargnelis che e sta a cjaval tra il Friûl e il Venit, in particolâr il grup dai Brentoni e chel des Terze, che a cjapin dentri il cjadin di Sapade, viers Sud. La variant, parimentri lungje e impegnative, si pues, dut câs smiezâle in doi dîs, vint la pussibilitât di passâ la gnot al ripâr Fradis De Gasperi. Il percors al consint di sfiliâ la cueste ocidentâl des Dolomitis di Pesariis. L’itinerari, come chel che o vin a pene fevelât, al permet te stesse maniere, ma di une divierse otiche, di cognossi la aree des Alps cjargnelis che e je a cjaval tra il Friûl e il Venit, in particolâr il grup des Terze e chel dai Claps, che a cjapin dentri il cjadin di Sapade, viers Sud. Il sconfinament intal Venit al permet di meti adun idealmentri la cjaminade des Plêfs cun chê des Dolomitis.


text:
Daspò de sentence de Cort Costituzionâl al à tornât a alçâ il cjâf il partît trasversâl dai antifurlans. Chest viaç al somee che la cuestion e sedi che si spindin masse bêçs pe lenghe furlane.
Tra i diviers atacs fats indenant, chel che une cierte stampe locâl (in particolâr il Messaggero Veneto) e à metût plui in evidence al è stât chel rivât dal conseîr regjonâl Pietro Colussi cuintri dal lavôr dal Grant Dizionari Bilengâl Talian – Furlan fat dal Centri Friûl Lenghe 2000 (consorzi formât di Universitât dal Friûl, Consorzi Universitari dal Friûl, Societât Filologjiche Furlane, Informazion Furlane soc. coop., Istitût Ladin Furlan “Pre Checo Placerean”, Circul Culturâl “Menocchio”, Union Scritôrs Furlans e Serling soc. coop.). Lis acusis a jerin di ritarts e di coscj masse alts, cundut che i timps di consegne a son simpri stâts rispietâts e i coscj di produzion a son stâts valutâts masse bas di esperts tant che il grant linguist e ex ministri Tullio De Mauro, ma ancje dal linguist Michele Cortelazzo citât dispès di cierts gjornaliscj in maniere pôc corete.
Ce rispueste aie dade la int al GDBTF? Il sît dal CFL2000 al è stât consultât plui di 200.000 voltis, plui o mancul 8.000 personis a àn vût a gratis il GDBTF in CD za tal 2005 e altris 5000 e passe lu àn scjariât, simpri a gratis, di Internet. Ancje la presentazion de seconde edizion dal CD, fate l'an passât, e à viodût la partecipazion di almancul uns 300 personis (te foto).
Duncje, rispiet a ce che al à dite Colussi, ma soredut chei gjornaliscj che a àn sglonfade la robe, il panorame al è pardabon un altri: finanziaments masse precaris e bas, une opare preseade in Friûl e a nivel talian e internazionâl, cjapade di esempli de universitât di Stocolm in colaborazion cul CNR di Pise, la universitât di Macerata e l'Istitût di Ricercje pes Lenghis de Finlande. Cun di fat, l’assessôr regjonâl Roberto Molinaro, che si è confrontât cui dirigjents de ARLeF e dal CFL2000, al à parât indaûr dutis chestis acusis cence fonde.


text:
Tal biel mieç dal vilaç al jere, come che al è ancje cumò, un grant prât vert, plen di rosis e cun cualchi arbulut. Al sbilf Berto i plaseve sta su chel prât, ma no i plaseve vê cussì tante int ator, che i passave dongje, o che e riscjave di pestâlu corint o zuiant. Cussì, une dì di Sierade, [...]
Tag: Davide Peressoni
Meni al veve doi fîs: Tite e Catine. Tite al veve une manie fûr dal ordenari pai bêçs: fin di piçul al cirive di cjapânt sù plui che al podeve. No che i coventassin, ma al veve pôre che cuant che i saressin coventâts al sarès restât cence. Tai agns al veve fat sù un biel malcjolt che al divideve [...]
L’arbul plui vecjo dal bosc al contave spes cheste storie a ducj chei che a passavin di li e si fermavin a sintîlu: «Lisute e veve tacât a no lâ plui fûr di cjase: e stave ben li dentri, e veve dut chel che i coventave. Se e veve di lâ vie e lave, ma no si fermave mai là [...]
Il guriut Toni al veve la passion pal studi, tant che invezite di stâ come i siei amîs a zuiâ cui sbilfs tal bosc, al veve miôr platâsi davour di un platin a lei i libris che i prestave il saç dal siò paîs. Ogni tant al lave a fâ une scampagnade cun chei altris, ma al coreve pi di [...]


text:
Domenie 19 | Setembar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Corâi, la musiche liturgjiche de tradizion furlane
ai 11 di Novembar, Sant Martin
Glesie Furlane intal an dal conferiment dai Premis Epifanie 2016 a pre 'Sef Cjargnel e vûl dâ un altri ricognossiment ae ativitât di musicolic dal so esponent cu la publicazion “Corâi de cristianitât todescje voltâts par furlan”. Pre 'Sef al à metût adun e tradot numerôs “Corâi”, ven a stâi tescj de tradizion musicâl liturgjiche di origjin todescje (diviers a son dal 1600, altris plui resints), ricognossint in lôr un grant valôr e une sintonie pussibile cu la musiche liturgjiche de tradizion furlane. Analizant il contignût de publicazion, che chi o proponìn dome cuntune “cerce”, e je imediade e evidente la compatibilitât e la grande adatabilitât dai “Corâi in lenghe todescje” ancje par un ûs liturgjic furlan. Il progjet, realizât in graciis dal fondamentâl contribût de Provincie di Udin, al coniughe tradizion todescje e tradizion furlane intun confront positîf tra patrimonis musicâi internazionâi.
Corai_cerce.pdf


text:
Il vecjo i contà che come ogni an al varès vût gust di sunâ il toc de “Salût in abondance”, cuant che par vie dai voi, al sbalià la note, chel maledet Sol bemol: la armonie dal maiôr e voltâ in minôr e lui si sintî colâ di colp lis fuarcis sintintsi vecjo e flap. Al domandà scuse al autôr, al spartît e al so violin ma, nuie, la note e veve mudât la melodie e la origjinâl, ufindude, no si lassave cjatâ plui. «No sarà la prime volte che chel acident si lu fale, mestri, al è un câs za considerât!».
Cuntune muse stuarte il vecjo al rispuindè: «Che no ciri di parâ a nuie, o sai ce che o dîs, o cognòs la falope che o ai fat, o vin di cjatâ chel acident prin che al sedi masse tart!».
«Mestri, o crôt che al sedi ancjemò in cjase».
«Po stâi, ma al mancje di îr di sere!».
O savevi che un acuardi par solit si cjate ben adun cu lis sôs notis e nol à chê di slontanâsi de sô cove: «Mestri, chel diesis al cirarà lis sûrs, nol à interès a cantins di sorte».
«Se no ju à ancjemò cjatâts, ju cjatarà in curt!», al deventà scûr te muse e une lagrime i colà drete sul barbuç. O scomençarin a cirî a scandai, tacant de lavadorie, che lis notis i plâs niçulâsi un grum; vierzint lis confezions di paste, massime chês di tempestine là che une note si platarès benon; lis scjatis di botons e chês des matitis coloradis, lis vîts e i bulons, tes clâfs e tes balutis dai nevoduts: nie di nie. Al jere cunvint si scugnìs, pe teribil melodie vuarfine, disvuedâ la cjase e fâ une deratizazion complete, cun chê di studâ la fuarce dal acuardi scjavaçât. Melie lu visà dal fat che cun jê alì nol sarès sucedût nuie ma, no si sa mai, al jere miôr che al les a durmî là di sô fie. Il vecjo si sgrisulà a chê detule e al scjampà vie berlant la sô disaprovazion.
Melie le cjatà tal cûr de gnot platade intune scjate di biscots jenfri mieç di un ritornel (2). Il professôr al tornâ a soreli ben alt, jentrant in ponte di pîts: al cjatà su la taule nome chest biliet: «Mestri, al è dut a puest. Lis notis a son dutis tal lôr spartît e a spietin nome di jessi sunadis par ben. Une altre volte che al sieri ben la scjate dai ritornei dopo fat di gulizion! Si viodìn, mandi, Melie».
#45


text:
MUSIS EMOZIONADIS “cun Mari Tiere par deventâ un esploradôr dal mont” – Infanzie di Culugne – I.C.Tavagnà
In chest percors di lenghe furlane su la scuvierte des emozions e je stade doprade soredut une metodologjie ispirade al metodi di Artigal che al jude i frutins inte produzion verbal in furlan intun mût cetant divertent e par chest une vore domandât dai frutins.
Zuiant a esprimi lis emozions i fruts a àn doprât la lenghe in funzion comunicative e creative par contâ, dramatizâ, zuiâ cu lis peraulis.
Il percôrs in lenghe furlane si inserìs e si ties intal percors anuâl di Mari Tiere ; al è stât sielt il Metodi Artigal parcè che al cjape dentri ducj i fruts te produzion verbâl in lenghe, al è une vore divertent e in cheste maniere i fruts lu domandin tant.


text:
Un 2017 in provincie
DOMENIE 2/11/2014
Laris tal cjamp sportîf di Godie, a son rivâts a robâ tante robe. Si viôt che a àn agjît in scuadre.
LUNIS 3/11/2014
Tal cimitieri di San Denêl si metarà un computer che al permet di cjatâ cun facilitât lis tombis che si stan cirint. Inviât ancje il servizi par mandâ via mail lis rosis in alegât.
MARTARS 4/11/2014
No si rive propit a capî lis protestis cuintri i extracomunitaris a Lignan. Al è clâr che ju àn mandâts apueste par fâ viodi che inte cittadine balneâr no je crisi di turisim.
MIERCUS 5/11/2014
Supermarcjâts e gnovis tarondis, si previôt plui trafic a Udin sud. Par limitâ il trafic si pensave di costruî une taronde tra une taronde e chê altre.
JOIBE 6/11/2014
Fontanini al vûl la provincie fin al 2017 dopo forsit al volarà vê un pony.
VINARS 7/11/2014
Un pericolôs terorist dal IS cun tocs di bombe e kalashnikov al è stât fermât su la strade tra Aquilee e Grau. Multât, nol veve la campanele inte biciclete.
SABIDE 8/11/2014
Il museu di art naturâl di Udin al à simpri problemis e i tocs di animâi a restin intes scjatulis. Ancjemò un pâr di agns e si vierzarà un museu di humus.


text:
"Il lavôr creatîf al è a mieç tra la memorie e il dismenteâsi”.
(Jorges Luis Borges)
Il Laboratori Creatîf si disvilupe da la sintesi e da la realizazion di intuizions inovativis par dâi forme a progjets tecnics e grafics bogns di apaiâ e sodisfâ lis esigjencis dal Client.
Dal schiç al dissen tecnic doprant lis animazions tridimensionâls; dai stampons a lis imagjins, sperimentant elaborazions grafichis complicadis, il team dal Laboratori Creatîf al lavore par proponi packaging tratîfs, adatabii, eficients e di cualitât in ogni detai.


text:
dimarts, de desembre 19, 2006
Nadâl al è ca
Si o ai finût di studiâ come un mat. I risultâts a son ancje rivâts, doi vôts medios, 22 e 25, no ai trop di lamentâmi. Doman o torni sù, e viodarin par un 10 dîs di stacâ di dut che mal nol fâs. Cuissà ce che nus puartarà il 2007. Mi samee îr che al jere il 2000 e il millenium bug. Usgnot o vuei lâ a bevi alc fûr par saludâ un pôcs di amîs e festegjâ. Cumò o stin viodint ancje par lâ a Gjinevre a viodi il salon des machinis a Març. al à di jessi biel. No come ca che al è plen di cojons che a vegnin dome a cjalâ lis feminis crotis. In chest moment pe strade al è un rumoron che a zuin Bologna-Juve. Stadio plen. cun chel che coste... Bon sperin che chestis fiestis a partedin alc di bon in ducj i cjamps, studi e privât. Forsit plui in chest ultin.
Etichetis: seradis, universitât
dijous, de desembre 07, 2006
Sot esams
Eh sì, o sin di gnûf sot esams. O ai finût vuê lis lezions, e sabide si scomense. Sì, sabide 9 di Dicembar. Dut al mont al fâs al puint e jo no. Si podial jessi plui bastarts?? Cussì mi piardi ancje che pursitin là di me. Pecjât. Sperin almancul di passâ. Fin al 19 o ai un cuatri esams. Po viodarin se rivarai a gjoldi un pôc. No mi samee neancje Nadâl, nol è frêt, no ai timp di fâ nuie. Po ben. Îr di sere crodi di vê vinçût la prime partide di Monopoli de me vite. Une biele sodisfazion, ancje se stamatine o vevi un grum di sun. Undis e trê minûts di sere. Adore ma o crodi che o larai a durmî. Doman o ai di studiâ. No stai a crodi a chei che us contin che la vite dal universitari e je une cazzade. Se no tu fasis nuie sì. Se no tu studiis. Ma se no no. Al è un stress. E tal mê câs un stress frecuent. Comunque mi plasares vê une machine fotografiche digitâl par fâ cualchi foto. Ma no le ai. Buine gnot
Etichetis: seradis, universitât
Subscriure's a: Missatges (Atom)


text:
Domenie 19 | Setembar 2021 | 944 AGNS de Patrie
Benvignûts “Glesie Furlane” e je un grop di cristians e furlans Cjale...
Ultimis notiziis e avîs
| 2005 | 2002 | 1973 | 1972 | antecedentis |
PUBLICAZIONS e DOCUMENTS
Multimedia
Atris Pajginis
Bibie in linie
Tubie
Introduzion
Il libri di Tubie
Il libri di Tubie al conte la storie di une famee israelitiche, depuartade a Ninive in Assirie, dal 722 p.d.C. Une famee componude dal pari, Tubie, de mari, Ane, e di un fi, Tubiute. Il non dal pari e dal fi a vuelin dî “Il Signôr al è il gno ben”.
Tubie, om di religjon e di caritât, al devente vuarp. A Ecbatane e vîf Sare, la fie di un so parint, ch’e je disperade parcè che il demoni Asmodeo i à fats murî siet oms, ducj te prime gnot di gnocis. La preiere di chescj doi juscj, Tubie e Sare, e ven scoltade di Diu, ch’al mande il so agnul Rafael a comedâ dut par che si palesi il boncûr e la fedeltât di Diu tai confronts de int buine.
Come gjenar leterari di cheste tragjedie finide in ben, o sin sul stamp des contis dai patriarcjis de Gjenesi.
Il libri al è stât scrit in ebraic o in aramaic, però l’origjinâl al è lât pierdût e si à scugnût lavorâ su lis traduzions, no dutis fedelis o leterâls. Di chi la diference che si pò cjatâ fra une edizion e un’altre.
Sul autôr no si sa nuie di precîs. Prime di scomparî dai lôr vôi, Rafael ur dîs ai siei amîs: “Scrivêt dut ce che us è sucedût” (12,20) e subit dopo si dîs che Tubie “al scrivè” (13,1). Nol è dit però che i autôrs dal libri a sedin i protagoniscj o un dai doi, ancje parcè che i fats a son viodûts in lontanance, cui contors malsigûrs. Une cuintriprove che il libri al sedi stât scrit une vore in ca al è il fat che lu àn metût fra chei clamâts “deuterocanonics”, che il gjudaisim palestinês no ju acete.
Si pò duncje fevelâ di un autôr cence non, vivût une vore dopo dal esili, ch’al à tirade dongje cualchi tradizion viere e le à metude jù cun intent edificant. La glesie lu à simpri considerât ispirât e fasint part dal cjanul.
L’impuartance di chest libri e je soredut religjose e morâl e ogni pagjine e traspire umanitât e pietât. Fra ducj i libris dal VT al è chel ch’al presente cun plui clarece il matrimoni come une union sante. Un libri de famee e pe famee, ch’al va let e gjoldût cun chel spirt ch’al è stât scrit, cence pierdisi masse in cuistions esegjetichis o critichis.


text:
Finalmentri alc di diferent in citât
Inseguiment dai Cc cun scuintri in Viâl Triest. I citadins: “Finalmentri alc di diferent in citât”, i residents dai altris cuartîrs a domandin al comun di replicâ ator la serade.
Sui gjornâi si continue a lei su la vicende Kennedy e al Gervasutta e finarà c'a scugnaran continuâ a tignîlu dentri parcé i sivilaran masse lis orelis.
Presidi di proteste in Zardin Grant. “No podìn plui dai citadins blancs che nus tegnin peâts ae cjadene e nus gjavin ancje il dirit di lâ in bagn!”, al declare il puartevôs Fido rivuart a l'abatiment dai arbui.


text:
N
Il N (ene) al è il decim cuart segn dal alfabet furlan.
Ûs fonetic[cambie | modifiche il codiç]
La N a rapresente in furlan doi suns diferents il ń de peraule cun e il n de peraule net. Te lenghe furlane lis peraulis cun la dople n no son mai une consonant dople ma invezit une sucession di doi suns diferents ń e n. Par esempli inneâsi o innulâsi.
Storie[cambie | modifiche il codiç]
Il N al ven dal alfabet latin. Tes lenghis semitichis si pense che al rapresentàs il sarpint.
Significâts[cambie | modifiche il codiç]
Chimiche[cambie | modifiche il codiç]
- N al è il simbul dal azôt
Fisiche[cambie | modifiche il codiç]
- n al è il simbul dal neutron
Matematiche[cambie | modifiche il codiç]
- N maiuscul al rapresente l'insiemit dai numars naturâi
- n minuscul al rapresente un cualsisei numar naturâl
Metrologjie[cambie | modifiche il codiç]
- N al è il simbul dal Newton, unitât di misure de fuarce
- n al è la abreviazion dal prefis nano, ch'al significhe 10-9
Traspuarts[cambie | modifiche il codiç]
- N al è la targhe automobilistiche internazionâl de Norvegjie